KOMUNIKAZZJONI TAL-KUMMISSJONI KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-BANK ĊENTRALI EWROPEW, LILL-KUMITAT EKONOMIKU U SOĊJALI EWROPEW, LILL-KUMITAT TAR-REĠJUNI U U LILL-BANK EWROPEW TAL-INVESTIMENT Tkabbir għall-Greċja /* COM/2012/0183 final */





KOMUNIKAZZJONI TAL-KUMMISSJONI KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-BANK ĊENTRALI EWROPEW, LILL-KUMITAT EKONOMIKU U SOĊJALI EWROPEW, LILL-KUMITAT TAR-REĠJUNI U U LILL-BANK EWROPEW TAL-INVESTIMENT Tkabbir għall-Greċja 1. Introduzzjoni Il-Greċja għaddejja minn kriżi ekonomika u soċjali li fiż-żminijiet moderni ma kienx hemm bħalha fl-Ewropa. Il-passaġġ minnha u l-bini mill-ġdid ta' ekonomija b'saħħitha se jirrikjedu għaqda fl-impenn nazzjonali bejn il-popolazzjoni u l-mexxejja politiċi tagħhom – il-Greċja biss tista’ tpoġġi lilha nfisha f'direzzjoni differenti għall-futur. Il-kawżi sottostanti tal-kriżi kienu ilhom jinbnew għal diversi snin u t-treġġigħ lura ta' dawn ix-xejriet negattivi se jieħu ż-żmien. Kriżi ta' daqshekk kobor titlob għal tibdil kbir fil-Greċja hekk li tkun tista' temerġi ekonomija Griega ġdida, dinamika u kompetittiva, ekonomija li tkun kapaċi tiġġenera tkabbir sostenibbli, toħloq l-impjiegi, issostni l-koeżjoni soċjali u tagħti riżultati skont l-aspettattivi taċ-ċittadini Griegi. Il-Greċja m'għandhiex għalfejn tiffaċċja din l-isfida enormi waħedha. Tista’ tieħu saħħa u appoġġ konkret mis-sħubija tagħha fl-Unjoni Ewropea u fiż-żona tal-Euro. L-appoġġ lill-Greċja fl-isforz li għandha quddiemha jitlob solidarjetà fit-tul mill-bqija tal-UE. Stati Membri oħra u l-istituzzjonijiet tal-UE għamlu ċar ix-xewqa tagħhom li jgħinu lill-Greċja u li jżommu lill-Greċja fl-Euro – billi jipprovdu għajnuna fuq skala li sa ftit snin ilu ħadd ma kien joħlomha. Il--pakkett totali ta' assistenza lill-Greċja, inkluż self mill-UE u mill-istituzzjonijiet finanzjarji, tnaqqis fil-valur fuq holdings ta' dejn privat, u għotjiet minn fondi strutturali tal-UE u oħrajn, jammonta għal madwar EUR 380 biljun. Dan huwa ekwivalenti għal 177% tal-PDG Grieg. Dan il-livell ta' assistenza huwa mingħajr preċedent (il-Pjan Marshall tal-Istati Uniti tal-Amerika għar-rikostruzzjoni ta’ wara l-gwerra kien jinvolvi trasferimenti daqs madwar 2.1% tal-PDG tal-pajjiżi riċevituri). Tabella 1 L-appoġġ tal-UE u appoġġ internazzjonal lill-Greċja fis-snin riċenti Forom varji ta' appoġġ tal-UE u internazzjonali ≈ EUR 380 bn || Ekwivalenti għal: (dejta tal-2011) || Bi tqabbil: Assistenza finanzjarja (self): EUR 240 bn || · 3% tal-PDG tal-UE · 177% tal-PDG Grieg · EUR 33 600 għal kull abitant Grieg || · Pjan Marshall totali tal-Istati Uniti 1948-1951: – ≈ USD 13 biljun (85% għotjiet, 15% self) – ≈ 5% tal-PDG Amerikan – ≈ 2.1% tal-PDG ta' pajjiżi riċevituri L-involviment tas-settur privat (tnaqqis ta' dejn): EUR 100 bn Finanzjament mill-UE għall-perjodu 2007-2013 (għotjiet): > EUR 40 bn (inkluż EUR 20 bn mill-fondi strutturali u ta' koeżjoni tal-UE u EUR 20 bn taħt il-Politika Agrikola Komuni) Il-kriżi enfasizzat l-interdipendenza tal-Istati Membri kollha tal-UE, u b'mod partikolari fost dawk li jaqsmu l-istess munita. Tali grad avanzat ta' integrazzjoni ekonomika, soċjali u politika jista' jaħdem biss meta kull membru jkun kapaċi jissodisfa għal kollox l-obbligi tiegħu. Il-Greċja għandha bżonn lill-UE biex tegħleb din il-kriżi – u l-UE teħtieġ Greċja li tiffunzjona tajjeb u dinamika biex taqdi r-rwol sħiħ tagħha bħala Stat Membru, biex b'hekk il-politika tal-UE taħdem madwar it-territorju kollu tagħha. Il-Kummissjoni ilha attiva matul il-kriżi biex tassisti lill-Greċja, billi twassal appoġġ dirett u tikkoordina mal-Istati Membri l-oħra, l-istituzzjonijiet tal-UE u tal-komunità internazzjonali biex jinstabu soluzzjonijiet mingħajr preċedent u jitwasslu riżultati dejjiema fil-post. Madwar il-Kummissjoni, timijiet ġew mobilizzati bis-sħiħ u qed jaħdmu attivament mal-amministrazzjoni Griega fi Brussell u f'Ateni. Biex tipprovdi l-assistenza teknika meħtieġa, f’Lulju 2011 il-Kummissjoni stabbiliet ukoll Taskforce apposta għall-Greċja. Barra minn hekk, il-Kummissjoni għandha l-kompitu tat-tisħiħ tal-monitoraġġ tal-impenji u l-progress. Kif juri l-Anness għal din il-Komunikazzjoni, bdew joħorġu riżultati tanġibbli u ġew identifikati toroq promettenti permezz ta' din il-ħidma. Il-Kummissjoni ddeċidiet li toħroġ din il-Komunikazzjoni issa għaliex wara bosta xhur fl-inċertezza l-qafas ewlieni għall-irkupru fil-Greċja jinsab fis-seħħ. Il-Greċja ħadet passi importanti biex tnaqqas id-dejn tas-settur pubbliku u adottat politiki fiskali u ekonomiċi ġodda. Il-Ftehim dwar it-Tieni Programm ta' Aġġustament Ekonomiku u s-suċċess tal-operazzjoni reċenti ta' tnaqqis tad-dejn tas-settur privat tipprovdi opportunità biex tinħoloq dinamika ġdida biex tħaffef ir-riformi strutturali li tant huma meħtieġa. Din il-Komunikazzjoni se tkun ta' interess lil firxa wiesgħa ta' qarrejja: · Lill-poplu Grieg, għaliex turi li mill-kriżi attwali tista' tirriżulta sistema aktar ġusta, soċjalment unifikata, affidabbli u effiċjenti. Il-Greċja għandha l-kapaċità li tinbidel u tagħmel użu minn diversi assi prezzjużi – iżda l-appoġġ kollu mingħajr preċedent li l-Greċja qed tirċievi issa jista' jipproduċi riżultati biss jekk iċ-ċittadini Griegi jagħtu l-appoġġ tagħhom lill-programm u jaħdmu biex jinbena ġejjieni differenti. · Lill-istituzzjonijiet demokratiċi tal-Greċja, li qablu mat-Tieni Programm ta' Aġġustament Ekonomiku u jinsabu impenjati għall-implimentazzjoni tiegħu. Din il-Komunikazzjoni tenfasizza l-ħtieġa li tinħoloq atmosfera aktar pożittiva billi tenfasizza l-benefiċċji rapidi li jistgħu jinkisbu bl-implimentazzjoni sħiħa tal-miżuri bikrija tal-programm. · Lill-Istati Membri l-oħra tal-UE, l-istituzzjonijiet tal-UE u s-sħab internazzjonali tagħna, li qed jipprovdu appoġġ bla preċedent lill-Greċja u li se jkunu jridu l-assigurazzjoni li l-kontribuzzjoni tagħhom qed titħaddem tajjeb, u f'modi li jevitaw li l-problemi jirrepetu ruħhom. L-għan tal-Komunikazzjoni huwa li tenfasizza l-impatt pożittiv li jista' jkollha l-implimentazzjoni sħiħa u effettiva tat-Tieni Programm ta' Aġġustament Ekonomiku[1] billi tqiegħed il-pedamenti għat-tkabbir, l-investiment u t-tiġdid soċjali. Din il-komunikazzjoni tidentifika modi li jimmassimizzaw l-impatt ta’ azzjonijiet bikrin permezz ta' azzjonijiet rapidi u l-appoġġ tal-UE[2]. Filwaqt li l-Greċja qed tiffaċċja proċess twil ta’ trasformazzjoni u aġġustament, l-implimentazzjoni ta’ dawn l-azzjonijiet se tibda l-proċess ta' rkupru. Se jkun meħtieġ għarfien pubbliku wiesa' tal-programm u tar-riżultati mistennija mit-tibdil kbir li se jsir fix-xhur li ġejjin biex il-poplu jkun konvint li s-sagrifiċċji u l-isforzi li qed isiru bħalissa se jagħtu riżultati tanġibbli fil-futur. 2. Opportunità storika sabiex jinbena futur aħjar L-implimentazzjoni sħiħa u f'waqtha tat-Tieni Programm ta' Aġġustament Ekonomiku għandhom ikunu l-ogħla prijorità għall-Greċja. Il-miżuri ta' riforma li jikkontjeni huma maħsuba biex jerġa jinkiseb it-tkabbir u l-potenzjal tal-ħolqien tal-impjiegi tal-ekonomija Griega u biex jelimina r-regoli li jeqridu l-valuri u l-opportunitajiet għall-korruzzjoni u l-burokrazija li ma jippermettux liċ-ċittadini u n-negozji Griegi jipparteċipaw f'attivitajiet produttivi. Bħalissa, ir-regolamentazzjoni żejda u amministrazzjoni pubblika bi prestazzjoni fqira qed joħolqu ineffiċjenza u wisq każijiet ta' komportament ta' tiftix ta' renta. It-tneħħija tal-iktar ostakoli sfaċċati għat-tkabbir tista’ ttejjeb b’mod sinifikanti s-sitwazzjoni taċ-ċittadini u tal-kumpaniji fi żmien relattivament qasir . Fit-terminu l-medju, aktar riformi profondi tal-amministrazzjoni pubblika u tas-sistema ġudizzjarja Griegi huma meħtieġa biex ikunu żgurati proċeduri aktar mgħaġġla, aktar effiċjenti, sistema tal-ġbir tat-taxxi sostanzjalment aktar effettiva u ekwitabbli, inqas burokrazija u aktar ċertezza legali għall-investiment u għall-attivitajiet ġodda tan-negozju. Ir-riformi miftiehma taħt it-Tieni Programm ta' Aġġustament Ekonomiku jfittxu li joħolqu soċjetà aktar ekwa – fejn is-segmenti kollha tal-popolazzjoni jġorru sehem ġust mill-piż tal-aġġustament u kollha jgawdu l-benefiċċji tar-riforma. L-impatt tal-iżbilanċi serji li akkumulaw fl-ekonomija Griega laqat b'mod partikolarment sever lil dawk finanzjarjament inqas komdi, biex b'hekk il-ħtieġa għal riforma saret aktar urġenti. Interessi personali, kemm ġewwa u kif ukoll barra l-amministrazzjoni pubblika, li sfruttaw il-pożizzjoni tagħhom f’sistema mhux trasparenti u burokratika li tippresta ruħha għall-korruzzjoni, m'għandhomx jibqgħu jiġu tollerati. Madankollu, il-popolazzjoni kollha se tibbenefika minn dawn il-bidliet u jkun jixirqilha governanza aħjar. 2.1. Dan jista' jsir Il-Greċja diġà għamlet progress importanti billi naqqset sostanzjalment id-defiċit pubbliku tagħha permezz ta' miżuri tal-infiq u fiskali. L-iżbilanċ tal-gvern tnaqqas minn kważi 16 fil-mija tal-PDG fl-2009 għal 9.25 fil-mija tal-PDG is-sena l-oħra. Il-parlament ippromulga volum kbir ta' leġiżlazzjoni ġdida u l-azzjonijiet kollha ta’ qabel li kienu meħtieġa qabel id-dħul fis-seħħ tat-Tieni Programm ta' Aġġustament Ekonomiku tlestew. Kif juri l-passat reċenti, meta s-sistema kollha tal-gvern hija kkonċentrata fuq il-kisba ta' għanijiet ċari, din tista’ tagħti riżultati. It-triq lejn tiġdid ekonomiku hija mmarkata b'mod ċar fit-Tieni Programm ta' Aġġustament Ekonomiku. Dan il-programm se jwassal għal trasformazzjoni storika, li tattrezza, lill-Greċja b'ekonomija moderna u strutturi ta' governanza biex jgħinuha taffaċċja l-ġejjieni b' kunfidenza. Il-Greċja tista' tibni fuq id-diversi saħħiet tagħha – bħas-settur tat-tbaħħir, il-potenzjali tagħha fit-turiżmu, l-universitajiet tagħha u forza tax-xogħol ġeneralment b'edukazzjoni tajba kif ukoll il-pożizzjoni tagħha bħala fus loġistika u ta' enerġija potenzjali u l-enerġija fix-Xlokk tal-Ewropa. Implimentazzjoni bikrija ta' numru ta' azzjonijiet ewlenin ser tagħti kontribut deċiżiv biex jinħoloq it-tkabbir u l-impjiegi, tissaħħaħ il-kompetittività u jiġi stimulat l-investiment. Ir-riżultati se jkunu tanġibbli u viżibbli għaċ-ċittadini u għan-negozji f'perjodu ta' żmien relattivament qasir. L-implimentazzjoni ta' dawn l-azzjonijiet se toħloq momentum fil-proċess ta' riforma u se tagħti sinjal qawwi li l-Greċja hija impenjata favur riforma. Dan se jgħin biex il-Greċja timxi minn ċiklu vizzjuż għal ċiklu virtuż – fejn l-impenn għal riforma huwa ppremjat b'tiġdid ta' kunfidenza u tkabbir, b'hekk jinħolqu l-inċentivi għal aktar progress. Filwaqt li l-Programm ta' Aġġustament Ekonomiku jrid jitwettaq kollu, f’din il-Komunikazzjoni l-Kummissjoni tenfasizza tliet oqsma wiesgħa, fejn diġà jista' jkun mistenni li l-azzjoni li ħadu l-awtoritajiet Griegi matul l-2012 turi riżultati promettenti sa tmiem l-2012. Dawn huma: · Jinkiseb kontroll fuq il-finanzi pubbliċi u d-dħul biex b'hekk il-finanzi pubbliċi jkunu sostenibbli tul iż-żmien; · Ikun hemm fluss tas-self lejn l-ekonomija reali billi l-banek jiġu rikapitaizzati u tingħata għajnuna lill-SMEs biex jiksbu self affordabbli; · Hemm ħtieġa urġenti li n-negozju jiġi liberat biex isir mutur għat-tkabbir - riforma maġġuri fl-ambjent tan-negozju u fis-suq tax-xogħol sabiex il-Greċja terġa' ssir post fejn l-investituri domestiċi u barranin ikollhom fiduċja biex jinvestu u joħolqu l-impjiegi. 2.1.1. Jinkiseb kontroll fuq il-finanzi pubbliċi - prekundizzjoni għat-tkabbir u l-impjiegi L-għan tal-programm huwa li jħejji lill-ekonomija biex tkun aktar dinamika u aktar ġusta fit-terminu medju. L-esperjenza internazzjonali turi li tentattivi biex jiġu ġġenerati t-tkabbir u l-impjiegi se jisfrattaw sakemm id-dejn pubbliku ma jitqegħedx lura fuq triq sostenibbli u tiġi restawrata l-kompetittività. Biex ikunu sostenibbli, ser ikunu meħtieġa sforzi ulterjuri fl-2013 u l-2014 biex il-Greċja tkun tista' tnaqqas il-proporzjon ta' dejn tagħha għal madwar 117% tal-PDG sal-2020. Enfasi fuq it-tnaqqis tan-nefqa fuq żmien qasir se jtaffu l-impatt fuq l-ekonomija reali. Barra minn hekk, it-tnaqqis fl-iżbilanċ se jtejjeb il-likwidità tal-kumpaniji Griegi minħabba li inqas tfaddil domestiku u barrani se jkun assorbit mill-gvern. Dan se jżid il-kredibilità tal-Greċja fis-swieq u jippermettilha tiffinanzja lilha nfisha bi spiża aċċessibbli fi tmiem il-perjodu ta' finanzjament uffiċjali, li se jtaffi l-kondizzjonijiet ta’ finanzjament għan-negozji. Ir-riforma tas-sistema fiskali u l-amministrazzjoni tat-taxxa, kif spjegat hawn taħt fit-taqsima 2.3.2, hija wkoll kruċjali biex ikun hemm kontroll fuq il-finanzi pubbliċi. Azzjonijiet fl-2012 (ara § 1 tal-MtQ): L-awtoritajiet Griegi ser jkollhom jidentifikaw miżuri biex jingħalqu l-lakuni fiskali eżistenti għall-2013 u l-2014. Dawn il-miżuri għandhom jiffokaw fuq l-infiq tat-tfaddil. 2.1.2. Ikun hemm fluss tas-self lejn l-ekonomija reali permezz tar-rikapitalizzazzjoni tal-banek u tingħata għajnuna lill-SMEs. Is-sistema Griega tal-banek sofriet minn esodu ta' depożiti enormi, li rriżulta f'aċċess limitat għal-likwidità u kkawża deterorjament fil-valur tal-assi tagħha. Dan irriżulta fi tnaqqis ta' self lill-ekonomija reali. L-indirizzar ta' din il-problema u r-restawr tal-likwidità lin-negozji Griegi hija prerekwiżit għal irkupru ekonomiku. It-Tieni Pakkett ta' Aġġustament Finanzjarju jipprovdi riżorsi finanzjarji biex tiġi rikapitalizzata s-sistema bankarja Griega b’għan doppju: tkun żgurata l-istabbiltà finanzjarja u biex tippermetti lill-banek jiffinanzjaw l-ekonomija reali. L-SMEs Griegi bħalissa qed jaffaċċjaw kondizzjonijiet operattivi li qed joffru sfida kbira: Sitta minn għaxar ditti raw id-dħul tagħhom jiddeterjora fl-2011 meta mqabbel mal-2010 u ntilfu 150 000 impjieg. Dawn iċ-ċifri qawwija jenfasizzaw il-bżonn għal azzjoni rapida u mmirata sabiex issostni lill-SMEs - sostenn tal-UE għall-manteniment u l-iżvilupp tagħhom huwa deskritt aktar tard f'din il-Komunikazzjoni. Biex tingħeleb din it-tħeddida se jkun essenzjali li jiġu mobilizzati ir-riżorsi kollha disponibbli, l-aktar mill-fondi strutturali tal-UE[3], biex jinjettaw likwidità f’attivitajiet ġodda li jappoġġjaw l-impjiegi u t-tkabbir sostenibbli. Aktar minn EUR 4 biljuni diġà huma disponibbli f'assistenza ta' likwidità għall-SMEs mill-fondi strutturali tal-UE, fil-forma ta' strumenti ta' inġinerija finanzjarja u għotjiet. Barra minn hekk, twaqqaf Fond ta' Garanzija ġdid għall-SMEs b'EUR 500 miljun mill-fondi strutturali tal-UE, li jistgħu jiġu mmultiplikati biex jirrilaxxaw ammont ieħor ta' EUR 1 biljun f'self mill-BEI lill-banek Griegi, biex jisilfuhom lil SMEs Griegi. Madankollu, fil-preżent, dawn il-flus mhux qed jilħqu lill-SMEs Griegi minħabba domanda mnaqqsa gћall-investiment, ir-riskju għoli assoċjat ma’ self għall-SMEs fiċ-ċirkostanzi preżenti u b'konsegwenza d-diffikultà li l-SMEs għandhom biex jakkwistaw il-kofinanzjament meħtieġ mill-banek. It-tibdil fil-leġiżlazzjoni tal-UE biex ikun permess il-kofinanzjament ta’ kapital operatorju għall-SMEs għad irid jiġi implimentat mill-awtoritajiet Griegi. Prijorità immedjata hija li jitneħħew dawn l-ostakoli. Barra minn hekk, hemm diversi proġetti u skemi kofinanzjati mill-fondi strutturali tal-UE li huma mfassla biex jagħtu spinta lill-ħiliet intraprenditorjali u jipprovdu appoġġ għal bidu ta' negozji, kif ukoll aċċess għal skemi ta' mikro-finanzjament. Azzjonijiet fl-2012: Ir-rikapitalizzazzjoni tal-banek għandha titlesta sa Settembru 2012, biex b'hekk tissalvagwardja l-awtonomija tan-negozju tal-banek. Fit-8 xhur li ġejjin is-settur bankarju Grieg u l-amministrazzjoni għandhom jgħaġġlu l-iżbors ta' EUR 4 biljuni li huma diġà disponibbli għall-finanzjament tal-SMEs. Il-bidla fir-regoli tal-UE biex jippermettu l-kofinanzjament tal-kapital operatorju għandhom jiġu implimentati fil-leġislazzjoni Griega. Il-BEI għandu jiżborża self lill-SMEs sostnut mill-fond ta' Garanzija tal-SMEs bil-mira ta' EUR 160 miljun fl-2012, EUR 400 miljun oħra sa tmiem l-2013 u EUR 440 miljun qabel l-2015. Barra minn hekk, matul l-2012, il-BEI se jipprovdi somma addizzjonali ta' EUR 440 miljun lill-SMEs, ggarantit mill-awtoritajiet Griegi. Żieda fis-sostenn finanzjarju għandu jingħata wkoll għat-taħriġ fl-intraprenditorija (b'enfasi fuq prodotti u servizzi innovattivi ġodda), inkluż il-mentoring, it-taħriġ u l-konsulenza. 2.1.3. In-negozju jiġi liberat biex isir mutur għat-tkabbir Ħruġ permanenti mill-kriżi se jeħtieġ tkabbir fis-settur produttiv tal-Greċja. Huwa stmat li r-riforma fis-swieq tal-prodotti u tas-servizzi tista' żżid il-PGD Grieg b'sa 13.5% fit-terminu t-twil[4]. L-illiberar tan-negozju mill-burokrazija u l-korruzzjoni jista' jillibera potenzjal tat-tkabbir miżmum lura f’setturi bħat-turiżmu, servizzi tal-port u l-ipproċessar tal-ikel fost ħafna oħrajn. Dan se jiffaċilita l-bilanċjament mill-ġdid tal-ekonomija lejn investiment u prestazzjoni ta' esportazzjoni aktar b'saħħthom u jista’ jiġi attivat ċaqliq deċiżiv lejn attivitajiet ta’ valur miżjud ogħla. F’din it-taqsima tmien oqsma ta’ azzjoni huma enfasizzati fejn il-progress għandu jsir qabel tmiem l-2012[5]. · Tiġi restawrata l-kost kompetittività Bħala parti mill-isforzi ta' modernizzazzjoni tas-suq tax-xogħol Grieg, huma meħtieġa miżuri biex jitrawwem aġġustament rapidu tal-kost ta' unità lavorattiva għall-ġlieda kontra l-qgħad u r-restawrar tal-kost kompetittività tal-ekonomija Griega. Kif miftiehem fit-Tieni Programm ta' Aġġustament Ekonomiku, miżuri biex jitrawwem aġġustament rapidu tal-kost ta' unità lavorattiva għall-ġlieda kontra l-qgħad u r-restawrar tal-kost kompetittività għandhom jimmiraw, flimkien ma' miżuri li ttieħdu diġà, li jnaqqsu l-kost unitarju nominali tax-xogħol fl-ekonomija tan-negozju bi 15 fil-mija fl-2012-2014. Tali miżuri għandhom iqisu r-riżultati tad-djalogu soċjali u jimxu id f’id mal-isforzi usa' għat-tisħiħ tal-istituzzjonijiet tas-suq tax-xogħol, it-twittija tan-negozjar tal-pagi fil-livelli kollha u l-ġlieda kontra xogħol mhux dikjarat. Azzjonijiet fl-2012 (ara § 4.1 tal-MtQ): Skeda għal riforma maġġuri tal-ftehim kollettiv nazzjonali tas-sistema tal-iffissar tal-pagi għandha tkunu lesta sa tmiem Lulju 2012, f'konsultazzjoni mal-imsieħba soċjali. L-awtoritajiet Griegi għandhom jieħdu miżuri wkoll biex inaqqsu l-kontribuzzjonijiet soċjali li huma ta' piż fuq l-ispiża tax-xogħol f'mod li hu newtrali għall-baġit. · Jiġu ffaċilitati l-esportazzjonijiet Hemm bżonn medja ta’ 20 jum biex jitlesta l-proċess ta' rilaxx għall-esportazzjoni u l-formalitajiet doganali fil-Greċja – meta mqabbla mal-medja tal-UE ta’ għaxart ijiem. Huwa stmat li dan jirriżulta f'valur totali tal-esportazzjoni li huwa madwar 10% inqas milli kieku mod ieħor[6]. Rekwiżiti dokumentarji jew proċedurali sproporzjonati u spiss bla bżonn għandhom jiġu eliminati. Azzjonijiet fl-2012 (ara § 4.2 tal-MtQ): Għandha titlesta reviżjoni sistematika tal-iżdoganar għall-esportazzjoni u l-formalitajiet doganali, li tneħħi l-kontrolli eċċessivi u tallinja s-sistemi ta' kontroll ma' prassi fil-bqija tas-suq uniku. Ladarba s-simplifikazzjoni tkun għaddejja, il-benefiċċji tagħha jistgħu jiġu massimizzati billi jiġu żviluppati proċeduri ta' migrazzjoni lejn soluzzjonijiet tal-ICT. L-isforzi għandhom jiffukaw fuq l-esportaturi biex dawn ikunu attrezzati biżżejjed li jidentifikaw opportunitajiet ta' swieq promettenti. · Jiġi stimulat investiment ġdid L-investiment f'faċilitajiet jew proġetti ġodda huwa soġġett għal dewmien u spejjeż li jirriżultaw minn barrieri regolatorji u amministrattivi li jinvolvu ħafna awtoritajiet. L-ippjanar tal-użu tal-art u r-regoli tal-liċenzi ambjentali huma spiss ikkwotati bħala ostakli għall-investiment. Kumpaniji li joperaw fis-settur tal-enerġija, id-distribuzzjoni u fis-setturi tal-loġistika u t-trasport huma l-aktar milquta. Il-problemi huma aggravati fil-każ ta' tilwim minħabba li bosta azzjonijiet amministrattivi u legali għandhom effett ta’ suspensjoni, u minħabba n-nuqqas ta' persunal jew kompetenza f’servizzi importanti tal-amministrazzjoni. It-tkomplija tar-reġistru tal-artijiet se tiffaċilita wkoll l-investiment billi tħares lill-investituri mil-litigazzjoni fuq is-sjieda tal-art. L-aċċess għall-ħiliet huwa wkoll problema għal investituri barranin li huma intensivi fir-riċerka u l-innovazzjoni, minħabba żbilanċ bejn is-sistema tal-edukazzjoni pubblika u l-ħtiġijiet ta' ekonomija bbażata fuq l-għarfien. Azzjonijiet fl-2012 (ara § 4.2 tal-MtQ): Liġijiet adottati reċentement biex jitħaffu ċerti proċeduri ta' liċenzar għal ċerti professjonijiet u attivitajiet ta’ manifattura, u għal liċenzjar ambjentali tal-proġetti u l-attivitajiet għandhom issa jkunu kompletament attivati. Għandhom jittieħdu aktar passi biex jagħmluha eħfef li wieħed iwaqqaf kumpanija ġdida – il-mira tal-UE stipulata fl-Att dwar in-Negozji ż-Żgħar hija ta' 3 ijiem bi spiża ta' mhux aktar minn EUR 100. Il-Greċja għandha tlesti wkoll tal-punt ta’ kuntatt uniku kif mitlub mid-Direttiva dwar is-Servizzi. · L-immodernizzar tal-akkwist pubbliku L-akkwist pubbliku jammonta għal 12% tal-PDG Grieg. L-offerenti għal kuntratti pubbliċi Griegi jistennew għal perjodu twil id-doppju tal-medja tal-UE għal kuntratti li jridu jingħataw (kważi sena). Il-proċeduri huma ineffiċjenti u jikkunsmaw ħafna riżorsi: is-settur pubbliku jinvesti d-doppju tal-ġranet ta' xogħol fit-tħaddim tal-proċeduri. Fuq medja, kull proċedura tikkawża żewġ appelli. Din is-sitwazzjoni tippenalizza lill-fornituri tas-settur pubbliku u żżid l-ispejjeż. Hija timpedixxi l-akkwist tal-provvisti u tas-servizzi meħtieġa għat-twettiq tas-servizzi pubbliċi, u tipprevjeni t-tlestija tax-xogħlijiet iffinanzjati mill-Fondi tal-UE. Azzjonijiet fl-2012 (ara § 2.6 tal-MtQ): Il-leġiżlazzjoni dwar l-akkwist pubbliku għandha bżonn tiġi radikalment riformata sa tmiem is-sena, u l-awtorità li għadha kif inħolqot tal-akkwist uniku għandha ssir totalment operazzjonali. Għandu jiġi żviluppat pjan għal amministrazzjoni tal-akkwisti aktar professjonali u trasparenti u implimentat f’numru ta’ Ministeri li għandhom nefqa qawwija qabel ma l-proċeduri ta' prattiki tal-infiq b’suċċess jiġu applikati f'partijiet oħra tal-gvern. Barra minn hekk, l-iżvilupp ta' akkwist pubbliku elettroniku (e-procurement), il-passi biex jaggregaw l-akkwist pubbliku permezz ta' korpi ċentrali għall-akkwisti u l-użu usa’ ta’ kuntratti qafas għal fornimenti u servizzi standard jista' jkun li jrendu ffrankar importanti. · Jitneħħa t-trażżin mill-kompetizzjoni u jiġu liberati l-prezzijiet Il-prezzijiet baqgħu għoljin f'ħafna setturi tal-ekonomija Griega matul il-kontrazzjoni ekonomika – li jżidu mal-weġgħa ekonomika li jħossu l-konsumaturi u n-negozji mit-tnaqqis fid-dħul tagħhom. Hemm il-ħtieġa għal azzjoni determinata biex jitneħħew ħafna ostakoli regolatorji li jxekklu l-kompetizzjoni u d-dħul ġdid. Din tinkludi sforzi kontinwi biex jinbidlu r-regolamenti eżistenti li joħolqu fluss ta' dħul protetti jew professjonijiet regolati protetti mill-kompetizzjoni. Aktar kompetizzjoni u flessibilità fil-prezzijiet huma wkoll meħtieġ biex jiġi żgurat li t-tnaqqis fl-ispejjeż tax-xogħol jiġu tradotti fi tnaqqis fil-prezzijiet, biex b'hekk jittaffa l-impatt fuq id-dħul disponibbli u jiġi żgurat li t-tnaqqis fl-ispejjeż tal-produzzjoni jkun ta' benefiċċju għas-soċjetà Griega inġenerali. Azzjonijiet fl-2012 (ara § 4.2 tal-MtQ): L-implimentazzjoni sħiħa tal-liġi tal-2011 dwar il-professjonijiet regolati għandha tiġi finalizzata qabel tmiem is-sena, flimkien ma' miżuri addizzjonali ta' liberalizzazzjoni inklużi fl-MtQ. L-implimentazzjoni effettiva tar-regoli tal-UE dwar ir-rikonoxximent tal-kwalifiki professjonali hija wkoll meħtieġa. Kontroll tal-kundizzjoni tal-ambjent regolatorju f'setturi ekonomiċi magħżula se jkun lest sal-ħarifa u se jkun il-bażi għar-revoka ta’ leġislazzjoni anti-kompetittiva u impenjattiva bla bżonn. · Settur tal-enerġija kompetittiv Il-Greċja hija dipendenti ħafna fuq il-fjuwils fossili (il-linjite huwa l-bażi għall-biċċa l-kbira tal-ġenerazzjoni tal-elettriku tagħha). Il-maġġoranza tal-gżejjer għadhom iżolati u jiddependendu fuq ġeneraturi tad-diżil u impjanti mħaddma miż-żejt. L-effiċjenza ġenerali tal-produzzjoni tal-elettriku hija fost l-aktar baxxa fl-Ewropa. Is-settur tal-enerġija huwa ddominat minn ftit impriżi statali bi produttività baxxa u li għad għandhom pożizzjoni ta’ kważi monopolju fis-suq. L-operaturi tas-sistema tat-trażmissjoni għad iridu jiġu kompletament separati minn xulxin. Klijenti industrijali jilmentaw li l-kompetittività tagħhom hija fil-periklu minħabba li jridu jħallsu wħud mill-ogħla prezzijiet tal-enerġija fl-Ewropa. Il-grids tal-elettriku u tal-gass jeħtieġ jiġu modernizzati. Permezz ta' titjib fil-ħażna tal-gass u l-pipeline networks, kif ukoll investimenti fi proġetti ġodda ta' pipelines li jiddiversifikaw is-sorsi tal-gass, il-Greċja se tkun tista' tisfrutta l-qagħda ġeografika strateġika tagħha u b'hekk tipprovdi portal Ewropew għas-suq tal-gass. L-interkonnessjoni tal-grid tal-elettriku tal-gżejjer il-kbar mal-kontinent u bejn il-gżejjer iżgħar hija prerekwiżit għal skjerament fuq skala kbira ta' stallazzjonijiet li jaħdmu bir-riħ u fotovoltajċi. It-tisħiħ tal-grid ta' trażmissjoni kontinentali huwa essenzjali wkoll għall-integrazzjoni ta' stallazzjonijiet tal-enerġija rinnovabbli għas-suq domestiku u biex jippermetti esportazzjonijiet importanti tal-elettriku lejn il-bqija tal-Ewropa. Il-Greċja hija passaġġ naturali għal ħafna mill-gass li joriġina fil-baċini tal-Kaspju u tal-Mediterran tal-Lvant. Il-programm rigward in-Netwerk Trans-Ewropew tal-Enerġija (TEN-E) u Faċilità Nikkollegaw l-Ewropa li hija proposta jistgħu jaqdu rwol prinċipali fl-iffukar tal-isforzi u l-finanzjament f'dan il-qasam. Il-garanzija ta' settur tal-enerġija miftuħ u li jiffunzjona u l-garanzija ta’ aċċess mhux diskriminatorju għall-infrastruttura u n-netwerks tiegħu, huma prerekwiżiti biex jiġi attirat finanzjament privat lejn tali investiment. Proġetti bħal Helios jistgħu jkunu xprun għal suq Ewropew tal-enerġija minn sorsi rinnovabbli li hu verament integrat, filwaqt li fl-istess ħin jgħinu biex l-ekonomija Griega tirkupra. Azzjonijiet fl-2012 (ara § 4.2 tal-MtQ): Il-privatizzazzjoni ta' kumpaniji pubbliċi tal-gass u l-elettriku din is-sena se tipprovdi lill-investituri fis-settur privat l-opportunità li jidħlu fi suq ġdid enormi, u jkabbru l-ambitu għal iffrankar kbir mill-infiq minn titjib fl-effiċjenza ta' kumpaniji li qabel kienu pubbliċi. Is-separazzjoni tal-operazzjoni tas-sistema tat-trasmissjoni tal-gass u l-elettriku mill-attivitajiet ta' produzzjoni u forniment se żżid it-trasparenza tas-settur, u tiffaċilita l-kompetizzjoni permezz tad-dħul ta' atturi ġodda fis-suq. Assistenza teknika se tgħin fir-riforma ta' skemi Griegi ta’ sostenn għall-enerġija rinnovabbli, fit-titjib tal-klima tal-investimenti għall-iżvilupp tar-riżorsi abbundanti tal-enerġija li għandha l-Greċja mix-xemx u mir-riħ. · Servizzi tat-trasport effiċjenti Is-settur tat-trasport Grieg għadda minn bidliet importanti, bil-ħolqien ta' regolatur tal-linji tal-ferrovija, il-ftuħ tat-trasport bit-triq tal-merkanzija u l-liberalizzazzjoni tat-trasport okkażjonali tal-passiġġieri bil-kowċis. Ħafna, madankollu, għad irid isir. Ostakoli amministrattivi u ġestjoni fqira jipprevjenu l-isfruttament effiċjenti tal-portijiet u tal-ajruporti, u għandhom impatt negattiv fuq tnejn mill-aktar setturi importanti tal-ekonomija: l-industrija tal-loġistika u s-settur tat-turiżmu. Fil-każ tal-ajruporti u tal-ġestjoni tat-traffiku tal-ajru, il-kapaċità addizzjonali sinifikanti u tnaqqis fl-ispejjeż tal-operaturi jistgħu jkunu disponibbli fi żmien qasir, bir-riżultat li dan jiffavorixxi l-influss ta’ turisti. Operazzjonijiet ferrovjarji jistgħu jitjiebu billi jinħoloq il-qafas għal operaturi tal-passiġġieri tal-UE biex jidħol fis-suq Grieg u billi jiġu ffaċilitati l-proċeduri għal traffiku internazzjonali tal-merkanzija. Azzjonijiet fl-2012 (ara § 4.2 tal-MtQ): Id-Dokument dwar il-Politika tat-Trasport (id-data dovuta Ġunju 2012) li se jistabbilixxi l-qafas strateġiku u regolatorju għas-settur tat-trasport kollu għandu jiġi ffinalizzat. Il-funzjonijiet regolatorji u operazzjonali tal-Awtorità tal-Avjazzjoni Ċivili Ellenika għandhom ikunu separati u jiġi pprovvdut finanzjament għal tagħmir modern għall-kontroll tat-traffiku tal-ajru, għar-reklutaġġ ta' kontrolluri kkwalifikati u jiġi kkuntrattat softwer modern għall-allokazzjoni tas-slots. Il-proċess ta' twaqqif ta' awtoritajiet ta' assenjazzjoni indipendenti għal servizzi tal-passiġġieri bil-ferrovija għandu jitlesta. Il-proċeduri ta’ qsim bejn il-fruntieri u ftehimiet li jiffaċilitaw il-flussi tal-merkanzija fil-kuritur X għandhom jiġu riveduti u jiġi abbandunat l-għeluq l-fruntieri. · Il-programm ta’ privatizzazzjoni jkunu suċċess Il-pjan ta' privatizzazzjoni ta' EUR 50 biljun stabbilit fit-Tieni Programm ta' Aġġustament Ekonomiku għandu jipprovdi pjattaforma biex jattira l-investiment dirett barrani, idaħħal atturi ġodda fis-suq u jżid il-kompetizzjoni, kif ukoll jgħin fil-ħlas lura tad-dejn pubbliku. Għandu wkoll iwitti t-triq għal ġestjoni iktar effiċjenti ta’ intrapriżi prinċipali fl-ekonomija li bħalissa huma proprjetà tal-Istat jekk jiġi implimentat b'viżjoni strateġika fit-tul. Il-ferroviji, il-portijiet u l-ajruporti jeħtieġu qafas regolatorju aktar koerenti waqt li jkunu qed jitħejjew għall-privatizzazzjoni. Il-qafas għandu jiċċara r-rwoli rispettivi tal-awtoritajiet pubbliċi u l-amministraturi tal-infrastruttura, jiggarantixxi aċċess għall-faċilitajiet mingħajr diskriminazzjoni, jiffaċilita l-iżvilupp tal-infrastruttura bħala parti minn sistema ta' trasport koerenti, u jiżgura l-użu effiċjenti tal-fondi strutturali u ta' koeżjoni u l-implimentazzjoni tal-prijoritajiet tat-TEN-T. Azzjonijiet fl-2012 (ara § 2.1 tal-MtQ): Għandu jiġi stabbilit qafas regolatorju u istituzzjonali sod għal assi relatati mal-infrastruttura li l-bejgħ tagħhom iddewwem minħabba ostakoli tekniċi u inċertezza rigward il-kondizzjonijiet li taħthom jistgħu jiġu sfruttati. Inventarju sħiħ ta' assi immobiljari Statali għandu jitlesta. Ir-reġistrazzjoni tal-art statali għandha wkoll tiġi mħaffa. Hemm bżonn li jkun żgurat li d-dħul ippjanat iseħħ sabiex jiġu evitati lakuni ta' finanzjament fil-kontijiet fiskali u tissaħħaħ il-kredibbiltà tal-privatizzazzjoni bħala għodda għas-sostenibbiltà tad-dejn. 2.2. L-indirizzar tal-impatt soċjali tal-kriżi Minbarra t-tliet oqsma ta’ azzjoni deskritti hawn fuq, id-deterjorament mgħaġġel tal-qagħda soċjali fil-Greċja teħtieġ rispons urġenti. Il-qgħad, partikolarment fost iż-żgħażagħ, żdied b'mod drammatiku mill-bidu nett tal-kriżi u l-faqar laħaq livelli inaċċettabbli. Il-Programmi ta' Aġġustament Ekonomiku ġew imfassla biex jaqilbu din is-sitwazzjoni permezz ta' riforma fl-ekonomija sabiex il-benefiċċji futuri ta' tkabbir u impjieg jitgawdew minn kulħadd. Huwa eesenzjali li jsir aktar progress biex jitnaqqsu l-ispejjeż tax-xogħol u tittejjeb il-produttività biex jgħinu terġa' tinkiseb il-kompetittività tal-ekonomija Griega. Dawn il-passi meħtieġ għandhom ikunu akkumpanjati minn miżuri sodi biex jiżguraw il-ġustizzja soċjali u jgħinu lil min hu l-iktar vulnerabbli. Dawn il-konsiderazzjonijiet ġew riflessi fit-tfassil tal-programm, pereżempju bir-reviżjoni tal-programmi soċjali biex ikun żgurat li jimmiraw aħjar lill-benefiċjarji u jipproteġu b'mod effettiv li min hu vulnerabbli; billi jiżguraw li t-tnaqqis fil-pensjonijiet ikunu mmirati u jipproteġu lill-pensjonijiet l-aktar baxxi; billi jiġġieldu l-frodi fil-benefiċċji soċjali; billi jnaqqsu l-ispejjeż tal-kura tas-saħħa mingħajr ma jipperikolaw il-kwalità tal-kura; billi jżidu l-ġustizzja tas-sistema fiskali; u billi jiġġliedu kontra l-evażjoni tat-taxxa. 2.2.1. Il-promozzjoni tax-xogħol u t-taħriġ għaż-żgħażagħ Il-Kummissjoni qed taħdem attivament mal-awtoritajiet Griegi dwar modi kif jistgħu jiġu ttrattati l-livelli estremament għolja ta’ qgħad fost iż-żgħażagħ. Dan jinkludi li tittieħed ħarsa mill-ġdid lejn l-użu tal-fondi strutturali tal-UE fil-Greċja u kif tista' tingħata għajnuna lill-awtoritajiet Griegi biex jallokawhom mill-ġdid għal proġetti li jagħmlu l-akbar differenza għat-tkabbir u għall-impjiegi fl-iqsar żmien. Pjan ta' azzjoni qed jiġi definit sabiex jiffoka fuq gruppi fil-mira ta’ prijorità ċara u għanijiet politiċi. Orjentament mill-ġdid ta' finanzjament tal-UE ta’ madwar EUR 200-250 miljun mill-Fond Soċjali Ewropew jista’ jiġi allokat taħt il-programmi eżistenti tal-Fondi Strutturali tal-UE biex jappoġġjaw miżuri li jistgħu jagħtu riżultati immedjati għal żgħażagħ li mhux qed jirnexxilhom isibu xogħol. Dawn il-miżuri jistgħu jinkludu appoġġ għall-akkwist tal-ewwel esperjenza ta' xogħol jew kollokament ta' xogħol fuq terminu qasir fis-settur privat jew fil-komunitajiet lokali; twessigħ ta' opportunitajiet ta' apprendistat jew taħriġ għal studenti u gradwati; il-promozzjoni tal-iżvilupp mill-ġdid tal-ħiliet jew il-bini tal-ħiliet bħala parti minn perkors ta' tkabbir u żvilupp; Tingħata spinta lill-intraprenditorija, inkluża l-intraprenditorija soċjali; u perjodi ta' studju jew taħriġ barra l-pajjiż, pereżempju permezz tal-programmi Leonardo u Erasmus. Azzjonijiet fl-2012: Pjan ta' azzjoni għall-promozzjoni tax-xogħol fost iż-żgħażagħ, inkluż permezz ta' taħriġ u l-intraprenditorija, għandu jiġi finalizzat u implimentat qabel tmiem l-2012. 2.2.2. Politika attiva tas-suq tax-xogħol Is-servizzi tal-impjiegi pubbliċi għandhom jissaħħu biex joffru servizzi aħjar u iktar personalizzati lill-ammont dejjem jiżdied ta' nies qiegħda. Hemm bżonn ta' investiment aktar effettiv u immirat fil-politiki attivi tas-suq tax-xogħol biex jappoġġa rkupru għani fl-impjiegi u għandha ssir evalwazzjoni iktar sistematika ta' miżuri attivi tas-suq tax-xogħol. Għandha tingħata prijorità lill-aktar gruppi vulnerabbli (dawk qiegħda mingħajr sengħa, dawk li jħallu l-iskola kmieni, ħaddiema anzjani, nies li ilhom qiegħda, immigranti u minoranzi, eċċ). L-isforzi għall-iżvilupp tal-ħiliet għandhom ikunu mmirati biex jidentifikaw u jirrispondu għall-ħtiġijiet tas-setturi u r-raggruppamenti li jistgħu jsiru l-muturi prinċipali tat-tkabbir futur. Il-fondi strutturali tal-UE jistgħu jappoġġjaw diversi skemi għal żmien qasir ta' reklutaġġ iffukat b'mod partikolari fuq il-bżonnijiet ta' gruppi żvantaġġati. Dawn jistgħu jipprovdu solliev ekonomiku temporanju u opportunità lil dawk l-aktar milquta mill-kriżi biex jiżviluppaw il-ħiliet tagħhom u jibqgħu fis-suq tax-xogħol. Barra minn hekk, il-Greċja tista' tuża l-potenzjal attwalment mhux sfruttat tal-ekonomija soċjali, permezz tas-sostenn tal-Fond Soċjali Europew, li jipprovdi appoġġ importanti għall-ħolqien ta’ impjiegi ġodda u jista' jindirizza l-ħtieġa dejjem tikber għal servizzi soċjali Azzjonijiet fl-2012: Aktar użu effettiv tar-riżorsi disponibbli tal-Fond Soċjali Ewropew biex tistabbilixxi qafas li jiffunzjona għal kollox biex jagħti appoġġ lill-ekonomija soċjali u lill-intrapriżi soċjali, kif ukoll lill-muturi ewlenin għal irkupru għani fl-impjiegi u biex jindirizza l-integrazzjoni multidimensjonali tal-ħtiġijiet ta’ gruppi vulnerabbli. 2.2.3. Investiment fis-sistema edukattiva u t-taħriġ. Sabiex it-tkabbir ikun jista' jerġa jibda u biex il-vantaġġi kompetittivi tal-Greċja ikunu jistgħu jiġu sfruttati, għandhom jiġu mtejba r-rilevanza, il-kwalità u l-attrazzjoni tal-edukazzjoni u t-taħriġ vokazzjonali inizjali. Għandha tiġi nkoraġġita l-kooperazzjoni bejn in-negozji u l-istituzzjonijiet edukattivi biex ikun żgurat li meta ż-żgħażagħ iħallu l-edukazzjoni u t-taħriġ ikollhom il-ħiliet u l-kompetenzi meħtieġa mill-ekonomija – f’termini kemm ta' impjegabbiltà u intraprenditorija . Dan għandu wkoll jinvolvi l-ħolqien ta' perkorsi flessibbli bejn toroq ġenerali u vokazzjonali, u minn edukazzjoni u taħriġ vokazzjonali inizjali lejn tagħlim ulterjuri u edukazzjoni ogħla. 2.3. Tinbena amministrazzjoni pubblika moderna Ir-riforma tal-Greċja trid tibda bil-modernizzazzjoni tal-amministrazzjoni pubblika Griega. Bħalissa l-Greċja qed tbati minn nuqqas ta' kapaċità biex timplimenta l-politika, tamministra il-finanzi pubbliċi, tiġbor it-taxxi, tiftaħ is-swieq għall-kompetizzjoni, tħaddem l-akkwist pubbliku b'mod effiċjenti u innovattiv, tħallas lill-fornituri, jew toffri reviżjoni ġudizzjarja f'waqtha liċ-ċittadini tagħha. Komplessità u nuqqas ta' trasparenza fil-livelli kollha joħolqu opportunitajiet għall-korruzzjoni li jimminaw il-fiduċja taċ-ċittadini fis-sistema u jherri l-effettività tagħha. Ir-rimedju ta' dawn l-elementi se joħloq bażi biex jiġi stabbilit mill-ġdid kuntratt soċjali bejn iċ-ċittadini Griegi u l-Istat, ibbażat fuq it-trasparenza, il-fiduċja u s-solidarjetà. L-istabbilliment mill-ġdid ta' fiduċja fl-istatistika uffiċjali hija parti integrali minn dan il-kuntratt soċjali. 2.3.1. Ir-riforma tal-amministrazzjoni pubblika L-istrutturi u l-metodi ta' ħidma tas-servizz pubbliku Grieg jeħtieġu riforma kemm fl-għeruq kif ukoll fil-fergħat. Hemm ħtieġa għal assenjazzjoni ċara tar-responsabbiltajiet politiċi prinċipali, sabiex tkun żgurata r-responsabbilizzazzjoni u tingħeleb l-inerzja u tintemm dispersjoni attwali ta’ responsabbiltà għal aspetti differenti ta’ politika madwar il-Ministeri u l-aġenziji differenti. Hemm bżonn ta' kapaċità ta’ koordinazzjoni inter-Ministerjali qawwija għall-implimentazzjoni ta' proċess kumpless ta' riforma. Ir-riformi huma wkoll meħtieġa sabiex itejbu t-tħaddim u l-organizzazzjoni ta' Ministeri u servizzi pubbliċi Griegi individwali. Il-prinċipji kollha ta’ koerenza u effiċjenza stabbiliti bir-riforma tal-amministrazzjoni fil-livell ċentrali għandhom jiġu tradotti fil-livelli reġjonali u lokali. L-UE qed tagħti appoġġ tanġibbli lill-aġenda ta’ riforma amministrattiva fil-Greċja, b'mod partikolari permezz tal-Fond Soċjali Ewropew b'baġit ta' EUR 505 miljun. Ir-riforma tal-amministrazzjoni pubblika hija wkoll aspett ċentrali tat-Tieni Programm ta' Aġġustament Ekonomiku[7]. Azzjonijiet fl-2012 (ara § 2.6 tal-MtQ): Il-grupp ta’ tmexxija ta’ livell għoli, stabbilit fil-bidu tal-2012 biex jissorvelja u jimmonitorja l-implimentazzjoni tar-riformi amministrattivi, għandu jibda jopera mill-aktar fis possibbli taħt l-awtorità tal-Prim Ministru. Struttura stabbli għandha tiġi stabbilita għal koordinazzjoni inter-ministerjali. Għandhom jinħolqu strutturi orizzontali f'kull Ministeru, li jimplimentaw il-proċeduri rilevanti bil-Baġit/Verifika tal-Finanzi, il-Kontroll Intern jew il-Ġestjoni tar-Riżorsi Umani, li jaġixxu skont regoli komuni. Pjan direzzjonali u azzjonijiet għar-riforma amministrattiva fil-livelli reġjonali u lokali għandhom jiġu deċiżi u implimentati bi grad għoli ta' urġenza. L-aċċelerazzjoni tal-implimentazzjoni tal-programm "Riforma Amministrattiva" ffinanzjat mill-FSE hija kruċjali sabiex jintlaħqu riżultati f'waqthom. 2.3.2. Ir-riforma fiskali, l-amministrazzjoni tat-taxxa u ġestjoni tal-finanzi pubbliċi Is-sistema fiskali Griega għandha bżonn bidla radikali urġenti. It-tfassil tat-taxxi kemm diretti kif ukoll indiretti - inkluża l-proprjetà – jistgħu jitjiebu biex jappoġġjaw l-istabbiltà u t-tkabbir. Eżenzjonijiet estensivi, regoli speċjali u reġimi preferenzjali minbarra li jnaqqsu d-daqs tal-bażi tat-taxxa għamlu s-sistema kumplessa u diffiċli biex tiġi amministrata u biex wieħed jikkonforma magħha. Billi żiedu l-komplessità, dawn l-eżenzjonijiet u eċċezzjonijiet ħolqu wkoll potenzjal għal evitar u abbuż estensiv u jwasslu wkoll għal evażjoni fiskali u l-korruzzjoni li jirriżultaw f'telf enormi fid-dħul lill-Istat u jheddu l-vijabbiltà tan-negozji. Ir-riforma tat-taxxa għandha għalhekk ittejjeb ukoll il-kwalità tal-leġislazzjoni tat-taxxa, l-amministrazzjoni tat-taxxa u l-grad ta’ konformità fiskali. L-amministrazzjoni tat-taxxa Griega għandha tkun il-mira ffukata ta' sforzi ma jaqtgħux biex isaħħu l-kapaċità tagħha li tiġbor it-taxxi dovuti mit-taqsimiet kollha tas-soċjetà. Miżuri effettivi għandhom jittieħdu biex jittejjeb il-qafas tal-governanza u l-indipendenza tal-amministrazzjoni tat-taxxa. Għandu jkun hemm progress sostnut fit-titjib tal-kontabilità baġitarja nazzjonali. Dgħufijiet fuq dawn il-fronti kienu fatturi kritiċi fid-deterjorament tas-sitwazzjoni fiskali Griega. It-titjib fl-amministrazzjoni fiskali u t-trażżin tal-evażjoni fiskali huma importanti wkoll sabiex ikun żgurat li l-piż tal-aġġustament ikun imqassam b'mod ġust. Min-naħa l-oħra, l-amministrazzjoni fiskali Griega trid b'mod urġenti tagħti rifużjoni sa EUR 700 miljun għal pagamenti mħallsa bil-quddiem ta' taxxa tal-VAT minn kumpaniji tal-esportazzjoni. Hija ta' dannu kbir għal intrapriżi li jinsabu f'diffikultà li dawn il-pagamenti jiddewmu suġġett għat-twettiq ta’ verifiki diskrezzjonali minn uffiċjali tat-taxxa individwali. Il-kapaċità fir-rigward tal-ġestjoni trasparenti tal-fondi pubbliċi, u fil-ġlieda kontra l-frodi u l-korruzzjoni għandha wkoll tiżdied. Azzjonijiet fl-2012 (ara § 2.3 u §2.4 tal-MtQ): Riforma komprensiva tas-sistema fiskali għandha titħejja bl-ikbar attenzjoni fix-xhur li ġejjin sabiex titjieb l-effiċjenza tagħha u l-faċilità tat-tkabbir. Għandhom ikunu intensifikati l-isfozi għall-ġbir tad-dejn tat-taxxa kif ukoll fuq il-verifika ta’ individwi għonja ħafna, filwaqt li fl-istess ħin isiru sforzi biex jiġi ssimplifikat mill-qiegħ il-qafas legali u proċedurali tat-tassazzjoni, permezz tal-assistenza teknika li qed tiġi pprovduta. Strateġija kontra l-frodi, li tkopri d-dħul u l-infiq pubbliku, għandha tiġi adottata. 2.3.3. Ir-Riforma tas-sistema tal-kura tas-saħħa u tal-pensjonijiet Biex jinżamm aċċess universali u tittejjeb il-kwalità tas-servizzi tas-saħħa fi ħdan qafas ta' aktar dixxiplina baġitarja, il-Greċja għandha ssib modi biex tinkludi l-ispejjeż tal-inputs u żżid l-effiċjenza ġenerali tas-sistema. Dan għandu jsir bil-għan li titjieb il-kwalità ġenerali tas-servizzi tas-saħħa pubblika, inkluż billi jiġu indirizzati l-inugwaljanzi fil-kopertura u tonqos il-frammentazzjoni fil-governanza u l-amministrazzjoni tas-sistema. Konsum aktar responsabbli tas-servizzi tal-kura tas-saħħa u prodotti ser jgħin, partikolarment billi jnaqqas il-ħruġ u l-ħela tat-tagħmir mediku u l-farmaċewtiċi. Dan jista’ jsir permezz ta’ sistemi ta' preskrizzjonijiet b'appalti għas-saħħa aktar trasparenti u professjonali (il-Greċja qed timplimenta e-preskrizzjoni u reċentement għamlet l-ewwel e-irkant għall-farmaċewtiċi). L-ibbilanċjar tal-ħtiġijiet tar-riżorsi umani fit-tul b'fokus b'mod partikolari fuq it-taħriġ u r-retenzjoni ta' professjonisti u infermiera fil-kura primarja tal-kura tas-saħħa se jkun importanti għas-sostenibbiltà tas-sistema tal-kura tas-saħħa. Fl-2010 il-Greċja adottat waħda mill-aktar riformi tal-pensjonijiet ambizzjużi fl-UE. Dawn ir-riformi ser jirfdu s-sostenibbiltà fit-tul tas-sistema tal-pensjoni Griega. Hekk kif l-istennija tal-ħajja fit-twelid tjiebet b'mod sinifikanti matul l-aħħar għaxar snin – fl-2010 laħqet it-78.4 snin għall-irġiel u t-82.8 sena għan-nisa (rati rispettivi tal-UE-27 għall-2008: 76.4 u 82.4 sena) - l-impatt tax-xjuħija fuq is-sistema tas-saħħa u s-sistema tal-pensjonijiet għandu jkollha rwol prominenti fil-proċess tar-riforma. Azzjonijiet fl-2012 (ara § 2.7 u §2.8 tal-MtQ): Il-Greċja għandha taħdem lejn sett komprensiv ta' miżuri biex: i) issaħħaħ il-ġovernanza tas-sistema tas-saħħa filwaqt li tnaqqas l-frammentazzjoni u l-ispejjeż amministrattivi; ii) tnaqqas l-infiq fil-farmaċewtiċi permezz ta' tibdil fl-ipprezzar, il-preskrizzjoni u r-rimborż tal-mediċini, kif ukoll permezz tal-promozzjoni ta' mediċini ġeneriċi; iii) tiċċentralizza l-akkwist; iv) tiżviluppa sistema komprensiva u uniformi ta' e-saħħa biex ittejjeb is-sorveljanza, it-trasparenza u l-effiċjenza tas-sistema tal-kura tas-saħħa; u v) tippreżenta strument għall-ippjanar tar-riżorsi umani biex tidentifika l-bżonnijiet fit-tul tal-ħaddiema fis-servizzi tas-saħħa. Dawn huma passi meħtieġa lejn servizz tas-saħħa verament nazzjonali li jiggarantixxi l-ġustizzja, l-ekwità, l-effiċjenza u l-kwalità tas-servizzi u l-infiq. Ir-riforma tas-sistema tal-pensjonijiet għandha tiġi ffinalizzata permezz ta' riforma fl-iskemi sekondarji u supplimentari tal-pensjoni u ġlieda kontra l-frodi fl-skemi tal-pensjonijiet tad-diżabiltà. 2.3.4. Riforma ġudizzjarja L-amministrazzjoni ġudizzjarja Griega għandha wkoll bżonn ta’ riforma minħabba li hija ineffiċjenti ħafna meta mqabbla ma' standards internazzjonali. Il-poplu u n-negozji jeħtieġ li jkollhom fiduċja li s-sistema ġudizzjarja se tipprovdi soluzzjonijiet effettivi u tiddefendi d-drittijiet tagħhom. Hija kkaratterizzata minn proċeduri kumplessi li jirriżultaw f'dewmien eċċessiv fir-riżoluzzjoni ta' każi (ferm ogħla mill-medja tal-OECD) b'ammont sinifikanti ta' każijiet pendenti minkejja għadd relattivament kbir ta' qrati u mħallfin ikkomparat mad-daqs tal-popolazzjoni Griega. Il-miżuri ta' riforma ġudizzjarja stabbiliti fit-Tieni Programm ta' Aġġustament Ekonomiku jista' jagħti kontribut importanti għall-irkupru ekonomiku billi jistimula l-konsum privat, l-investiment barrani u l-intraprenditorija domestika. Azzjonijiet fl-2012 (ara § 4.5 tal-MtQ): Il-Greċja għandha taħdem biex i) tipproċessa l-każijiet pendenti attwali fil-qrati (għal każijiet fiskali, ċivili u kummerċjali); ii) tinkoraġġixxi li individwi u negozji privati jużaw modi alternattivi għar-riżoluzzjoni ta' disputi, bħall-medjazzjoni, sabiex jitnaqqas il-volum tax-xogħol tal-uffiċjali tal-qorti; iii) tintroduċi l-applikazzjonijiet il-ġodda tal-e-ġustizzja; iv) tirrevedi l-Kodiċi ta’ Proċedura Ċivili Griega; U v) tadotta u timplimenta strateġija kontra l-korruzzjoni. 2.3.5. Titjib fil-koordinament intern It-Tieni Programm ta' Aġġustament Ekonomiku jitabbilixxi aġenda sħiħa biex tiġi implimentata mill-awtoritajiet Griegi. Huwa jikkostitwixxi wkoll il-"massa kritika" meħtieġa biex ir-riforma strutturali fil-Greċja titqiegħed fuq perkors awtoperpetwu. Madankollu, bħalissa ma hemm l-ebda ċentru ewlieni għall-koordinazzjoni u l-monitoraġġ tal-proċess ta' riforma fi ħdan il-gvern Grieg. Tali mekkaniżmu se jkun meħtieġ biex iżomm il-proċess tar-riforma fit-triq it-tajba, u jiffaċilita l-kontroll effettiv u trasparenti tal-gvern fil-proċess globali. Dan għandu jipprovdi l-bażi għal skrutinju governattiv u Parlamentari tal-proċess u jgħin biex jikkoreġi xi żbalji. Għandu jgħin ukoll biex tinħoloq kapaċità awtonoma biex tinkwadra u timplimenta r-riformi strutturali. Qiegħda wkoll tiġi pprovduta assistenza teknika biex tissaħħaħ il-kwalità tal-istatistiċi uffiċjali, li għalihom twaqqaf il-Pjan ta' Azzjoni Konġunt Grieg ta' Statistika Ġenerali (JOSGAP). Azzjonijiet fl-2012 (ara § 5 tal-MtQ): Mekkaniżmu għall-monitoraġġ u l-koordinazzjoni tar-riformi strutturali għandu jinħoloq u jkunu għal kollox operazzjonali sa nofs l-2012. 3. L-Unjoni Ewropea tista' tgħin 3.1.1. Jitħaddmu l-fondi tal-UE Ir-riżorsi disponibbli permezz tal-fondi tal-UE jirrappreżentaw saħħa kbira ekonomika[8]. Aktar minn EUR 20 biljun ġew allokati għall-perjodu 2007-2013 taħt il-finanzjament strutturali u ta’ koeżjoni u EUR 21 biljun permezz tal-Politika Agrikola Komuni. Madankollu, inqas minn nofs l-allokazzjoni tal-Fond Strutturali u ta' Koeżjoni ġie minfuq u hemm lok għal titjib fl-assorbiment ta' fondi għall-iżvilupp rurali. Dan jimplika kapaċità sinifikanti mhux użata biex tiżdied id-domanda u l-investiment u joħolqu l-impjiegi fit-terminu l-qasir, filwaqt li jitqegħdu l-pedamenti għal tkabbir sostenibbli fil-ġejjieni. Flimkien mal-awtoritajiet Griegi, il-Kummissjoni identifikat għadd ta' proġetti prijoritarji li jistgħu jagħtu spinta immedjata għat-tkabbir u l-impjiegi. Il-Kummissjoni pproponiet ukoll Strument għall-Qsim tar-Riskju biex tingħata spinta lill-investiment privat fi proġetti kbar tal-infrastruttura. Dan l-istrument se jipprovdi katalizzatur vitali għal proġetti ewlenin bħall-konċessjonijiet tal-awtostrada u investimenti kbar għall-ġestjoni tal-iskart. Azzjonijiet fl-2012 (ara § 4.3 tal-MtQ): Il-Greċja għandha tkompli taħdem biex tikseb il-miri għall-assorbiment tal-fondi strutturali u ta' koeżjoni, għas-sottomissjoni ta' applikazzjonijiet għal proġetti maġġuri u għal tnaqqis gradwali fl-użu ta' għajnuna mill-Istat de minimis mhux immirata. L-isforzi għas-simplifikazzjoni fil-ġestjoni tal-fondi tal-UE għandhom jiġu segwiti bit-tneħħija tal-piż amministrattiv żejjed, filwaqt li tiġi żgurata stabbiltà fil-qafas għall-implimentazzjoni. It-tħejjijiet tekniċi għall-Istrument tal-Qsim tar-Riskju għandhom jipproċedu malajr sabiex l-istrument ikun jista' jiġi attivat mill-aktar fis possibbli wara jintlaħaq ftehim politiku mill-Parlament Ewropew u l-Kunsill. Il-Greċja għandha tiffinalizza ftehim dwar ir-ristrutturar neċessarju għall-konċessjonijiet awtostradali biex tkun żgurata l-vijabbiltà ekonomika tagħhom. L-għadd ta' proġetti kkuntrattati - u partikolarment il-181 proġett prijoritarji - għandu jiżdied sostanzjalment u aktar malajr sabiex tkun żgurata t-tlestija tagħhom qabel tmiem l-2015. 3.1.2. Assistenza teknika / it-Taskforce għall-Greċja Il-Kummissjoni Ewropea, permezz tat-Taskforce għall-Greċja li nħolqot apposta u li tirrapporta lill-President Barroso, se tkompli tappoġġja lill-Greċja biex tiġi nkwadrata u mmobilizzata l-assistenza teknika meħtieġa biex jiġu implimentati dawn ir-riformi ta' sfida. It-Taskforce diġà qed taħdem mill-qrib mal-awtoritajiet Griegi biex tidentifika l-ħtiġijiet, u timmobilizza l-kompetenzi minn Stati Membri u organizzazzjonijiet internazzjonali oħra fl-oqsma ta' assorbiment tal-fondi strutturali, l-amministrazzjoni tat-taxxa / il-ġestjoni finanzjarja pubblika, inkluża l-ġlieda kontra l-frodi, il-kuntrabandu u l-korruzzjoni, ir-riforma tal-amministrazzjoni pubblika, l-ambjent tan-negozju, ir-riforma ġudizzjarja u r-riforma tal-kura tas-saħħa. Ħafna Stati Membri qegħdin jagħtu l-kontribut tagħhom billi jagħmlu speċjalisti ewlenin disponibbli biex jagħtu konsulenza lill-awtoritajiet Griegi. Il-Kummissjoni ser tagħmel rapporti regolari dwar l-implimentazzjoni tat-Tieni Programm ta' Aġġustament Ekonomiku u dwar l-ħidma speċifika tat-Taskforce għall-Greċja. 4. Konklużjoni It-trasformazzjoni ekonomika tal-Greċja mhux se titlesta malajr, iżda passi sinifikanti jistgħu jkunu mistennija diġà fl-2012. Ir-riforma strutturali profonda u l-korrezzjoni tal-iżbilanċi li akkumulaw matul ħafna snin se jieħdu ż-żmien iżda l-azzjonijiet spjegati f'din il-Komunikazzjoni għandhom iwittu t-triq lejn l-irkupru u jwasslu għal aktar Greċja iktar dinamika, moderna, innovattiva, sostenibbli u ġusta. L-isfidi huma ħafna. Il-Greċja trid timmudella mill-ġdid partijiet kbar tal-amministrazzjoni pubblika tagħha u tagħmel il-pajjiż post attraenti fejn wieħed jinvesti u jagħmel in-negozju. Hija teħtieġ timplimenta bbilanċjar mill-ġdid profond tal-ekonomija tagħha – lejn aktar attivitajiet produttivi bbażati fuq il-kompetizzjoni u prodotti u servizzi innovattivi b'valur miżjud għoli. Is-suq tax-xogħol Grieg għandu jiġi riformat biex jimmobilizza u jtejjeb il-kapital uman, jipprovdi aktar opportunitajiet u opportunitajiet aħjar ta' impjieg u jirrestawra l-kompetittività. L-ippriservar tal-kondizzjonijiet għal djalogu soċjali effettiv u bis-sens għandu jikkontribwixxu wkoll għas-suċċess tal-proċess ta’ riforma. Il-Greċja diġà għamlet progress importanti meta naqqset sostanzjalment l-iżbilanċi fiskali u rażżnet l-infiq u żiedet id-dħul mit-taxxi. It-Tieni Programm ta' Aġġustament Ekonomiku jipprovdi l-qafas it-tajjeb biex din it-trasformazzjoni tkompli. Huwa se jippermetti lill-Greċja biex idawwar paġna minn snin ta’ politiki insostenibbli u tnaqqis fil-kompetittività permezz ta’ passi deċiżivi biex id-defiċit u d-dejn pubbliku jirritornaw għal perkors sostenibbli u jinħeles il-potenzjal tal-ekonomija Griega. L-implimentazzjoni sħiħa tal-programm, inkluż permezz tal-mobilizzazzjoni ta' strumenti eżistenti ta' appoġġ tal-UE, se tqiegħed is-sisien għal tkabbir futur, l-impjiegi u l-koeżjoni soċjali, terġa' tibni l-fiduċja fil-Greċja kemm domestikament kif ukoll barra l-pajjiż u twitti t-triq għal soċjetà aktar ġusta għal dawk li sofrew l-aktar mill-kriżi. Is-suċċess ta' dan il-proċess, fl-aħħar mill-aħħar, jiddependi mill-Greċja. Is-solidarjetà li wrew il-bqija tal-UE u l-istituzzjonijiet Ewropej matul il-kriżi hija espressa f’termini konkreti ħafna permezz tad-disponibbiltà ta' appoġġ finanzjarju konsiderevoli u ta' kompetenzi li qed jappoġġaw dan il-proċess ta’ trasformazzjoni. Din il-Komunikazzjoni tenfasizza l-azzjonijiet prinċipali li għandhom jittieħdu fil-ġimgħat u x-xhur li ġejjin biex juru li sitwazzjoni negattiva tista’ tinqaleb u li tibdil reali jista' jsegwi għall-benefiċċju taċ-ċittadini Griegi kollha. ANNESS F'dan l-Anness il-Kummissjoni tistipula f’aktar dettall il-kobor tal-appoġġ disponibbli fuq il-livell tal-UE: – Taqsima 1 tiddeskrivi l-impatt tal-kriżi fuq il-Greċja. – Taqsima 2 tagħti d-dettalji tal-appoġġ finanzjarju mill-baġit tal-UE u tispjega kif ir-regoli ġenerali ġew imfassla għas-sitwazzjoni speċifika tal-Greċja. – Taqsima 3 tispjega kif politiki ewlenin tal-UE jistgħu jgħinu biex jappoġġaw it-tkabbir u l-impjiegi fil-Greċja u tiddeskrivi x'hemm bżonn tagħmel il-Greċja biex tutilizza l-potenzjal tagħhom. Ir-riżultati f'dawn l-oqsma kollha se jitjiebu hekk kif ir-riformi strutturali tat-Tieni Programm ta' Aġġustament Ekonomiku jiġu implimentati u jibdew iġibu bidla fl-ekonomija. 1. L-impatt tal-kriżi fuq il-Greċja Meta wieħed iħares lura, issa huwa ċar li t-tkabbir qawwi tal-PDG tal-Greċja b'medja ta’ 4% fis-sena fl-għaxar snin ta' qabel il-kriżi kien insostenibbli. Dan it-tkabbir kien mibni fuq żidiet reali fil-pagi konformi mal-produttività, tkabbir ta' kreditu eċċessivi, rati baxxi ta' interess reali u politika fiskali laxka. Il-prestazzjoni fit-terminu qasir ħbiet il-ħafna nuqqasijiet serji fl-ekonomija Griega, partikolarment kompetittività u produttività baxxi, ambjent tan-negozju mhux-favorevoli, investiment dgħajjef mis-setturi privati u pubbliċi, sistema fiskali kumplessa u antikwata u sistema ġudizzjarja ineffiċjenti. Matul dan il-perjodu akkumulaw żbilanċi perikolużi.. L-'isplużjoni' fid-domanda flimkien ma' kompetittività esterna dgħajfa wasslet għal żieda mgħaġġla fl-iżbilanċi esterni. Mis-sena 2000 sal-2009 il-kompetittività ddeterjorat b'10-20%. Sal-2008 d-defiċit tal-kont kurrenti kien tela' għal 14% tal-PDG. L-iżbilanċi fiskali kibru u baqgħu persistentament għolja, peress li l-infiq eċċessiv ma ġiex ikkumpensat minn dħul ogħla. Id-defiċit tal-gvern konsistentement qabeż it-3% tal-PDG mill-adozzjoni tal-euro u fl-2009 d-defiċit kiber għal kważi 16% tal-PDG. Dawn l-iżbilanċi ħallew il-pajjiż ferm espost għar-riċessjoni ekonomika globali u wasslu għal żieda sinifikanti fid-dejn tal-gvern, b'hekk ġiet mhedda l-kapaċità ta' finanzjament tal-ekonomija Griega. Id-dejn tal-gvern żdied għal 129 fil-mija tal-PDG fl-2009 minn madwar 100 fil-mija fl-2000. Il-firxa tal-Bonds kibret għal livelli rekord hekk kif is-swieq tilfu l-fiduċja fil-kapaċità tal-ekonomija u tal-gvern Grieg biex iħallas lura d-djun tiegħu, b'hekk ikkawżat il-kriżi tad-dejn sovran. Il-problemi ġew aggravati u rispons korrettiv iddewwem mill-fatt li t-tbassir baġitarju tal-gvern u l-istatistika uffiċjali Griega ma żvelawx il-firxa vera tal-problema. Fl-2009, meta l-iskala tal-problema ġiet uffiċjalment rikonoxxuta mill-gvern li daħal fil-kariga f’Ottubru, il-previżjonijiet tal-iżbilanċ tal-gvern ġet riveduti b'6 punti perċentwali tal-PDG. Iffaċċjata bil-konsegwenzi ta' aġġustament ekonomiku rapidu, il-Greċja issa tinsab f'nofs reċessjoni profonda ħafna. Il-PDG naqas b’aktar minn 11 fil-mija mill-bidu tal-kriżi 'l hawn u huwa mistenni li jkompli jonqos fl-2012. Parti minn dan it-tnaqqis fl-attività ekonomika kien inevitabbli minħabba tkabbir mhux sostenibbli qabel il-kriżi. Madankollu, id-domanda esterna kienet iktar dgħajfa milli mistenni u l-implimentazzjoni insuffiċjenti tar-riformi strutturali u l-instabbilità politika u soċjali, flimkien ma' skarsezza fil-likwidità relatata mal-ħarba tal-kapital komplew ikabbru l-kriżi ekonomika. Ritorn possibbli lejn it-tkabbir pożittiv sal-2014 jiddependi b’mod kruċjali fuq il-miżuri meħuda fil-ġimgħat u x-xhur li ġejjin. L-impatt soċjali ta' din il-kriżi kien sever. Il-qgħad żdied drastikament matul l-aħħar sentejn, u attwalment huwa 17.7% (medja annwali għal 2011). Il-previżjonijiet reċenti jindikaw li l-qgħad jista' jogħla għal aktar minn 20% fl-2012 u l-2013 qabel ma jibda jonqos. Il-qgħad fit-tul żdied għal 9.1% tal-forza tax-xogħol u huwa improbabbli li laħaq l-ogħla livell tiegħu. Il-Greċja esperjenzat waħda mill-akbar żidiet riċenti fl-għadd ta' familji mingħajr impjeg fl-Ewropa. Iż-żgħażagħ intlaqtu partikolarment ħażin. Il-qgħad taż-żgħażagħ kien madwar 48% f'Novembru 2011, id-doppju tas-sentejn preċedenti. Fit-tielet kwart tal-2011, xi 45% ta’ dawk qiegħda bejn il-15 u l-24 kienu persuni qiegħda għat-tul, b'kuntrast ma' 30% sentejn qabel. Qabel il-kriżi, il-Greċja kienet diġà tbati minn waħda mill-ogħla rati ta’ faqar fl-UE u t-tnaqqis qawwi fir-ritmu ekonomiku żied il-livelli tal-faqar u l-esklużjoni soċjali u għall-akkomodazzjoni u laqat l-introjtu disponibbli. Il-kundizzjoni ta' persuni mingħajr dar qed tiżdied fost il-familji bit-tfal u ż-żgħażagħ, kif ukoll fost’ għadd dejjem jiżdied ta’ migranti irregolari, b'hekk kompliet taggrava aktar il-pressjoni. 2. X'appoġġ qed tagħti l-UE liil-Greċja? 2.1. L-Ewwel u t-Tieni Programmi ta' Aġġustament Ekonomiku – programmi għal riforma ekonomika L-UE u l-komunità internazzjonali intervjenew malajr biex jgħinu lill-Greċja fl-2010 ladarba l-iskala vera tal-kriżi saret evidenti. L-appoġġ wasal fil-forma ta’ żewġ programmi ambizzjużi ta' aġġustament ekonomiku, li pprovdew għajnuna finanzjarja massiva bil-kundizzjoni li tittieħed azzjoni komprensiva u dejjiema biex jiġu stabbilzzati l-finanzi pubbliċi, l-istabbiltà finanzjarja titrawwem mill-ġdid u jiġu implimentati riformi strutturali li jsaħħu t-tkabbir. L-Ewwel Programm ta' Aġġustament Ekonomiku tnieda f'Mejju 2010 u impenja pakkett ta' self ta' EUR 110 biljuni, li minnhom EUR 73 biljun tħallsu. It-Tieni Programm ta' Aġġustament Ekonomiku ġie maqbul f’Marzu 2012 ma’ pakkett ta' self ta’ EUR 130 biljun minbarra l-ammonti mhux mħallsa mill-ewwel programm. L-Ewwel Programm ta' Aġġustament Ekonomiku diġà ġab konsolidazzjoni fiskali sinifikanti ħafna. Il-miżuri implimentati mill-bidu tal-kriżi jammontaw għal aktar minn 20 fil-mija tal-PDG, wieħed mill-akbar aġġustamenti fiskali li qatt esperjenza pajjiż tal-UE. Dan kien jeħtieġ miżuri iebsa iżda meħtieġa li kienu jinvolvu l-iskalar lura tal-paġi u l-pensjonijiet tas-settur pubbliku, żieda fit-taxxi kif ukoll riformi fis-suq tax-xogħol, inkluż l-introduzzjoni ta' pagi sub-minima għaż-żgħażagħ u dawk qiegħda fit-tul. Il-progress lejn il-miri ambizzjużi tal-Ewwel Programm ta' Aġġustament Ekonomiku kien imħallat għalkemm saru sforzi importanti. Id-defiċit tal-gvern tnaqqas minn kważi 16 fil-mija tal-PDG fl-2009 sa 9.25 fil-mija tal-PDG is-sena l-oħra, filwaqt li d-defiċit fil-kont kurrenti naqas b'4 punti perċentwali bejn l-2009 u l-2011 għal ftit aktar minn 10% tal-PDG. F'dan il-kuntest, l-għajnuna mill-Istat lis-settur bankarju fil-Greċja - flimkien mal-interventi tal-Bank Ċentrali Ewropew u l-Bank Ċentrali nazzjonali - ikkontribwiet għall-istabbilizzazzjoni tal-ekonomija Griega, u b'hekk żgurat li s-sistema tkompli tiffunzjona u jiġi evitat kollass finanzjarju li jipperikolaw aktar l-ekonomija usa', inklużi d-depożitanti. Fi Frar 2012 intlaħaq ftehim dwar it-Tieni Programm ta' Aġġustament Ekonomiku ġdid u ambizzjuż għall-Greċja. Matul l-2013-2014, aġġustamenti fiskali ulterjuri ta' madwar 5.5 fil-mija tal-PDG se jkunu meħtieġ sabiex id-dejn pubbliku jinġieb fuq perkors aktar sostenibbli. L-aġġustament fiskali se jinvolv l-aktar tnaqqis fuq in-naħa tal-infiq tal-baġit biex jillimita l-impatt negattiv fuq it-tkabbir potenzjali tal-ekonomija Griega. It-tfaddil se jiġi primarjament minn razzjonalizzazzjoni u immirar aħjar tal-benefiċċji soċjali, filwaqt li titħares il-protezzjoni soċjali bażika ta' dawk l-aktar vulnerabbli. It-Tieni Programm ta' Aġġustament Ekonomiku jagħti prominenza akbar lir-riformi strutturali li jsaħħu t-tkabbir. Riforma tat-taxxa li tiffavorixxi t-tkabbir – li se titħejja fix-xhur li ġejjin - se tissimplifika s-sistema fiskali u tagħmilha aktar effiċjenti, billi tnaqqas l-ispejjeż tal-konformità għan-negozji u għall-individwi u telimina l-eżenzjonijiet u r-reġimi preferenzjali. Ir-riforma se tikkonċerna ż-żoni kollha ta' tassazzjoni diretta u indiretta (id-dħul personali, it-taxxi tal-kumpaniji, il-VAT u taxxi fuq proprjetà, kif ukoll il-kontribuzzjonijiet soċjali ta' min iħaddem). Permezz tat-twessigħ tal-bażijiet fiskali, ir-riforma se tippermetti għal tnaqqis ta' rati għolja ta' taxxa marġinali fuq ix-xogħol. Dan huwa wieħed mill-oqsma ewlenin fejn il-Kummissjoni, f'ħidma mal-FMI u bosta Stati Membri, qed tipprovdi assistenza teknika biex tgħin lill-awtoritajiet Griegi jagħmlu bida radikali ta' sistema antikwata u jissostitwuha b’sistema fiskali moderna bi prestazzjoni għolja. Ladarba l-ġlieda kontra l-evażjoni tat-taxxa u sistema fiskali aktar ġusta jibdew jipproduċu r-riżultati, dawn se jgħinu biex tinbena aċċettazzjoni soċjali usa' tal-programm ta' aġġustament. L-ekwità soċjali dejjem kellha preżenza prominenti fid-disinn tal-programmi. Dan huwa rifless fir-riformi tal-pensjonijiet, programmi soċjali oħra, is-suq tax-xogħol, u l-kura tas-saħħa u fil-ġlieda kontra l-evażjoni fiskali, fejn saru sforzi partikolari biex jipproteġu l-partijiet l-aktar vulnerabbli tal-popolazzjoni. Il-programm huwa mfassal biex jiżgura s-sostenibbiltà tad-dejn u biex jibni ekonomija ġdida għall-Griega. L-għan huwa li l-Greċja tingħata għajnuna biex fis-snin li ġejjin terġa’ tikseb il-kompetittività u twieġeb malajr għal livelli għolja u inaċċettabbli ta' qgħad billi taqta' l-ispejjeż tax-xogħol mil-livelli insostenibbli attwali u toħloq suq tax-xogħol aktar modern u flessibbli. Is-swieq tal-prodotti u s-servizzi wkoll se jkollhom bidla radikali sabiex tiżdied il-kompetizzjoni u l-flessibilità tal-prezzijiet u jkun żgurat li l-kosti aktar baxxi iwasslu għal tkabbir ekonomiku ogħla għall-benefiċċju ta' kulħadd. Il-programm se jittrasforma wkoll l-ambjent tan-negozju, billi jtejjeb il-kundizzjonijiet qafas għall-intraprenditorija u proġetti innovattivi, li huma prerekwiżit għad-dinamiżmu futur tal-ekonomija Griega. 2.2. Appoġġ mill-baġit tal-UE Matul il-perjodu mil-2007 sal-2013, il-Greċja rċeviet u se tkompli tirċievi appoġġ finanzjarju estensiv mill-baġit tal-UE. Il-fondi tal-UE qed jgħinu biex isuqu t-tiġdid ekonomiku f'bosta setturi tal-ekonomija u biex jinħoloq ix-xogħol għaċ-ċittadini. B’kollox, aktar minn EUR 20 biljun huma disponibbli mill-fondi strutturali tal-UE: dan jirrappreżenta fond ta' investiment maġġuri għat-tkabbir u l-impjiegi fil-Greċja. Tabella: Kif il-finanzjament tal-UE qed jgħin lill-ekonomija u s-soċjetà Griega Sors ta’ finanzjament mill-baġit tal-UE || Ammonti disponibbli u mħallsa Fondi strutturali u ta’ koeżjoni || EUR 20.2 biljuni allokati; EUR 8.4 biljun diġà mħallsa L-Agrikultura: Ħlasijiet diretti u interventi fis-suq Żvilupp rurali || Madwar EUR 2.4 biljuni fis-sena; EUR 17-il biljun matul il-perjodu EUR 3.9 biljuni allokati; EUR 1.7 biljun diġà mħallsa Fond Ewropew għas-Sajd || EUR 210 biljuni allokati; EUR 70 biljun diġà mħallsa Il-Programm ta' Qafas tar-Riċerka || Sa EUR 1 biljun jistgħu jingħataw lil organizzazzjonijiet Griegi wara sejħiet għall-proposti matul il-perjodu Programm ghall-Kompetittività u l-Innovazzjoni || EUR 14-il miljun imħallsa s'issa lil benefiċjarji Griegi Tagħlim Tul il-Ħajja u Żgħażagħ fl-Azzjoni || EUR 188 miljun allokati, ≈ EUR 108 miljuni mħallsa Solidarjetà u Ġestjoni tal-Flussi ta’ Emigrazzjoni (SOLID) || EUR 228 miljun allokati, ≈ EUR 70 miljun imħallsa Faċilità Ewropea ta' Mikrofinanzjament għall-Progress (Mikrofinanzjament għall-Progress) || EUR 8.75 miljuni allokati għal kreditu preferenzjali u EUR 0.8 miljun allokati għal garanzija lil fornitur Grieg tal-mikrokreditu. L-azzjoni s'issa Filwaqt li m’hemmx nuqqas ta’ finanzjament tal-UE disponibbli biex jappoġġa proġetti li jsaħħu t-tkabbir fil-Greċja, il-benefiċċji sħaħ tal-fondi strutturali għadhom ma bdewx jiġu realizzati għal kollox. Dan minħabba varjetà ta' konġestjonijiet amministrattivi li jipprevjenu l-appoġġ finanzjarju milli jilħaq l-ekonomija reali fejn huwa meħtieġ. Biex tindirizza din il-problema, il-Kummissjoni pproponiet għadd ta' passi konkreti biex jissimplifikaw u jirrazzjonalizzaw il-ġestjoni tal-fondi strutturali u biex jaċċelleraw l-assorbiment tagħhom sabiex tingħata spinta lill-investiment. Ħafna minn dawn il-miżuri diġà daħlu fis-seħħ u qed jagħtu tar-riżultati fil-Greċja. Kaxxa: il-Kummissjoni kif għenet lill-Greċja biex timmassimizza l-finanzjament strutturali mill-UE? Il-Kummissjoni għamlet sensiela ta' proposti li jissimplifikaw l-implimentazzjoni tal-politika ta' koeżjoni u jagħmluha aktar flessibbli. Dawn il-bidliet neħħew l-ostakoli amministrattivi għall-investiment u għamluha eħfef biex il-fondi jiġu pprogrammati mill-ġdid biex isostnu l-prijoritajiet ta' tkabbir l-aħtar importanti. Proposti fl-2008, daħlu fis-seħħ fl-2009. Il-Kummissjoni pproponiet ukoll li żżid il-prefinanzjament billi żżid il-ħlasijiet bil-quddiem għal programmi appoġġati mill-fondi strutturali tal-UE. Dan ippermetta biex il-flus imorru lejn proġetti prijoritarji ħafna aktar malajr – il-ħlasijiet totali bil-quddiem lill-Greċja jammontaw għal madwar EUR 1.5 biljun. Implimentat fl-2009. Il-limitu għall-proġetti li jeħtieġu approvazzjoni minn qabel mill-Kummissjoni tgħolliet minn EUR 25 miljun għal EUR 50 miljun, li jagħmluha aktar faċli biex proġetti jibdew jitħaddmu filwaqt li xorta jkun żgurat li l-fondi jintefqu tajjeb. Implimentat f'Ġunju 2010. Wara żieda preċedenti ta' 85%, il-Kummissjoni pproponiet li żżid ir-rata ta’ kofinanzjament tal-UE tal-finanzjament strutturali fil-Greċja b'10% oħra. Din il-bidla tfisser li proġetti ewlenin jirċievu iktar appoġġ mill-baġit tal-UE u mhux se jkun hemm dewmien minħabba konsolidazzjoni fiskali kontinwa fil-Greċja. L-impatt konġunt tal-kofinanzjament miżjud u l-ħlas supplimentari huwa sinifikanti ħafna: madwar EUR 958 miljun għall-fondi strutturali kollha. Propost f'Awwissu 2011, dħul fis-seħħ Diċembru 2011. Il-Kummissjoni mmodifikat ir-regoli tal-UE biex tippermetti l-kofinanzjament tal-kapital operatorju għan-negozji, biex b’hekk tipprovdi spinta vitali lill-SMEs. Implimentat f’Novembru 2011: din il-leġiżlazzjoni issa trid tiġi implimentata bis-sħiħ mill-amministrazzjoni Griega. Il-Kummissjoni qed taħdem fil-qrib mal-Bank Ewropew għall-Investiment biex tiżblokka numru ta' strumenti finanzjarji appoġġjati mill-fondi strutturali li jimmiraw li jipprovdu l-kreditu tant meħtieġ lill-SMEs Griegi, inklużi JEREMIE, il-Fond għall-Intraprenditorija ETEAN u l-Faċilità Ewropea ta' Mikrofinanzjament għall-Progress. Reċentement inħoloq Fond ta’ Garanzija għall-SMEs b'sostenn tal-Kummissjoni, appoġġjat minn EUR 500 miljun mill-fondi strutturali. Ladarba jsir operattiv, dan se jipprovdi lill-banek sa EUR 1 biljun f'likwidità addizzjonali sabiex isellfu lill-SMEs. Hija prijorità urġenti li dan il-Fond ta' Garanzija isir operazzjoniali u jaħdem mal-BEI biex il-likwidità tibda tiċċirkola fl-ekonomija reali. Propost fl-2011, iffirmat f’Marzu 2012. Il-Kummissjoni pproponiet li jinħoloq Strument ta' Riskju Kondiviż biex jappoġġa proġetti ta' infrastruttura fuq skala kbira fis-setturi tat-trasport, l-enerġija u l-ambjent. Is-self appoġġjat mill-Istrument tar-Riskju Kondiviż se jippermetti biex proġetti ta’ investiment eżistenti jitlestew u se jgħinu biex jiġu varati u jibdew jaħdmu proġetti ġodda. Proġetti kritiċi bħalma huma konċessjonijiet ewlenin tal-awtostrada – li jkopru 1400 km ta' Netwerk Trans-Ewropew – u proġetti essenzjali ta' ġestjoni tal-iskart jistgħu jiġu appoġġjati b’dan il-mod. Propost f'Ottubru 2011; ftehim politiku mistenni f'Mejju 2012. Il-passi li jmiss F'ħidma mal-awtoritajiet Griegi, il-Kummissjoni ħejjiet lista ta’ 181 proġett prijoritarju kkofinanzjati ta’ valur għoli ta’ investiment f’setturi importanti. Dawn il-proġetti jammontaw għal madwar EUR 11.5 biljun mill-fondi strutturali tal-UE. L-għan huwa li jkun hemm riżultati viżibbli u tingħata spinta lill-ekonomija, il-kompetittività u l-impjiegi. Grupp ta' Azzjoni ddedikat qed jaħdem mal-gvern Grieg biex jiġu identifikati opportunitajiet għar-riallokazzjoni ta' fondi biex jappoġġaw proġetti prijoritarji, pereżempju għall-ġlieda kontra l-qgħad fost iż-żgħażagħ u b'appoġġ għall-SMEs. Bosta mijiet ta' proġetti importanti mill-perjodu tal-programmazzjoni 2000-2006 għadhom ma tlestewx, bir-riskju li l-fondi allokati għal dawn il-proġetti jkollhom jiġu mħallsa lura lill-baġit tal-UE. Hija meħtieġa azzjoni urġenti mill-awtoritajiet Griegi biex ikun żgurat li dawn il-proġetti jitlestew sal-iskadenza maqbula. Hija prijorità urġenti li l-Fond ta' Garanzija għall-SMEs jsir kompletament operattiv sabiex il-likwidità tibda tiċċirkola fl-ekonomija reali. Hemm bzonn isir aktar biex jiġu żblukkati l-fondi li diġà ngħataw lis-sistema bankarja iżda li għadhom ma ġewx mgħoddija f'self lill-SMEs. It-tlestija tar-rikapitalizzazzjoni tal-banek li tinsab għaddejja se jgħin f'dan ir-rigward. It-tħejjijiet għall-użu tal-Istrument tar-Riskju Kondiviż għandhom jibdew mill-aktar fis possibbli wara l-ftehim formali previst għal Mejju. Il-finanzjament se jeħtieġ jiġi pprovdut fi ħdan l-allokazzjonijiet eżistenti tal-fond strutturali, li għandhom jkunu msaħħa b’mod sinifikanti. L-Istrument se jiġi ġestit mill-BEI u l-Kummissjoni tinsab impenjata biex tiffinalizza l-arranġamenti operattivi mill-aktar fis possibbli fil-forma ta' ftehim ta' kooperazzjoni mal-BEI. Barra minn hekk, il-Greċja tibbenefika wkoll minn Faċilità Ewropea ta' Mikrofinanzjament għall-Progress. Dan l-aħħar intlaħaq ftehim għal dispożizzjoni ta' garanzija taħt Mikrofinanzjament għall-Progress lill-fornitur Grieg ta' mikrokreditu, il-Pancretan Cooperative Bank Ltd (PCB) li se jippermetti lill-PCB joffri sa EUR 6 miljuni f'mikrokrediti lil mikro-imprendituri Griegi (b'enfasi fuq il-finanzjament ta' start-ups u mutwatarji ġodda). Kreditu preferenzjali ulterjuri sa EUR 8.75 miljun huwa mistenni li jippermett lill-PCB sabiex jilħaq mad-domanda ta’ ħafna mikrointrapriżi li qed jiffaċċjaw diffikultajiet fl-aċċess għal finanzjament minħabba l-kriżi tal-kreditu u r-rekwiżiti ta’ eliġibilità iktar stretti applikati mis-settur bankarju Grieg. B’ingranaġġ għoli ta’ darba u nofs, dan il-kreditu preferenzjali mistenni jiġġenera sa EUR 13-il miljun f'mikrokrediti lil mikrointrapriżi. Ittieħdu passi biex jiġu ssimplifikati l-proċeduri fl-amministrazzjoni Griega u biex titħaffef l-implimentazzjoni tal-għażla tal-proġetti. Pereżempju, proċeduri għall-ħruġ tal-permessi arkeoloġiċi u liċenzji ambjentali ġew issimplifikati u mqassra skont il-FtQ. Madankollu, għad jista’ jsir ħafna aktar biex jiġi aċċellerat l-assorbiment tal-fondi strutturali u jiġi mmassimizzat l-impatt tagħhom billi jitneħħew l-ostakli amministrattivi u tiġi ssimplifikata l-ġestjoni, waqt li jiġu segwiti koordinazzjoni u sinerġija mtejba bejn l-interventi kofinanzjati kollha relatati mal-UE. L-adozzjoni tal-leġiżlazzjoni meħtieġa biex jitqassru u jiġu ssimplifikati l-proċeduri dwar l-għoti tal-kuntratti u l-esproprijazzjoni tal-art se tħaffef l-implimentazzjoni ta’ proġetti kofinanzjati tal-UE. Għadd ta' simplifikazzjonijiet proċedurali ulterjuri, inkluż li titħaffef l-implimentazzjoni ta' proġetti ġodda u t-tħaffif tal-proċess ta' pagamenti, diġà ġew miftiehma. Il-proċeduri riveduti se jiġu introdotti minn April. 2.3. Appoġġ ieħor għall-Greċja mill-baġit tal-UE Appoġġ għat-tkabbir u l-impjiegi fil-Greċja mill-baġit tal-UE mhuwiex limitat għall-fondi strutturali. Firxa wiesgħa ta' programmi oħra tal-UE qed jagħtu sehemhom fil-modernizzazzjoni tal-ekonomija Griega, il-ħolqien ta’ opportunitajiet tax-xogħol u t-titjib fil-kompetittività. L-agrikoltura, l-iżvilupp rurali u s-sajd Il-Greċja tirċievi madwar EUR 2.4 biljuni fis-sena f’pagamenti diretti lill-bdiewa, flimkien ma' madwar EUR 70 miljun f 'infiq relatat mas-suq. Barra minn hekk, EUR 3.9 biljuni huma disponibbli biex jappoġġjaw l-iżvilupp f’żoni rurali. Rigward il-fondi strutturali, ir-rata ta' kofinanzjament mill-FAEŻR żdiedet b’10% abbażi ta' proposta tal-Kummissjoni. Dan se jirriżulta f'iffrankar baġitarju nazzjonali ta' madwar EUR 567 miljun. Sa Diċembru 2011, EUR 1.7 biljun f'fondi għall-iżvilupp rurali kienu diġà tħallsu, biex b'hekk għenu aktar minn 8 000 żagħżugh u żagħżugħa jistabbilixxu rwieħhom bħala bdiewa f’żoni rurali tal-Greċja. Dawn il-fondi ntużaw biex isostnu t-tkabbir ekonomiku fiż-żoni rurali permezz ta’ investimenti diretti fis-settur agrikolu kif ukoll fl-ipproċessar u l-kummerċjalizzazzjoni tal-prodotti agrikoli. Il-fondi jappoġġaw ukoll id-diversifikazzjoni meħtieġ tal-ekonomija rurali, pereżempju bil-promozzjoni tat-turiżmu, tan-negozji żgħar u tal-protezzjoni ambjentali. Il-Fond Ewropew għas-Sajd jikkontribwixxi għall-ħolqien ta' impjiegi ġodda, l-aktar fl-akkwakultura u l-ipproċessar. Huwa jappoġġja l-implimentazzjoni tal-istrateġiji tal-iżvilupp lokali kemm fil-gżejjer kif ukoll fiż-żoni kostali tal-Greċja kontinentali, b'mod partikolari f'żoni remoti fejn il-qgħad huwa għoli. Il-fondi tal-UE jgħinu biex jinżammu u jiġu żviluppati l-impjiegi billi jappoġġaw id-diversifikazzjoni tal-attivitajiet ekonomiċi u jippromwovu l-kwalità tal-ambjent tal-kosta, pereżempju permezz ta' appoġġ għall-ekoturiżmu u l-preservazzjoni tal-patrimonju naturali u arkitettoniku. Ir-riċerka, l-innovazzjoni u l-intraprenditorija L-appoġġ tal-UE għall-Greċja fil-qasam tar-riċerka u tal-iżvilupp teknoloġiku jieħu l-forma ta' kontribuzzjonijiet għall-ispejjeż minfuqa minn organizzazzjonijiet Griegi li jipparteċipaw fis-Seba' Programm Kwadru għar-Riċerka u l-Iżvilupp Teknoloġiku. Total ta’ EUR 622 miljun ingħata lil organizzazzjonijiet Griegi matul il-perjodu minn 2007 sa 2011, u bosta mijiet ta' miljuni aktar jistgħu jingħataw fis-sejħiet għall-proposti li jmiss sal-2013. L-organizzazzjonijiet Griegi kellhom suċċess partikolari fil-qasam tat-Teknoloġiji tal-Informazzjoni u l-Komunikazzjoni, li jirrappreżenta madwar EUR 211-il miljun tal-fondi mogħtija lil organizzazzjonijiet Griegi. Dan il-finanzjament ser jappoġġa l-aktar riċerka moderna li se tgħin biex tinbena l-kompetittività tal-ekonomija Griega f'setturi teknoloġikament avvanzati. Riċerkaturi Griegi rċevew ukoll madwar EUR 50 miljun mill-programm "Marie Curie". Dan ippermetta biex riċerkaturi Griegi jikkollaboraw mal-kontropartijiet tagħhom fi bnadi oħra tal-Unjoni u attira l-aqwa riċerkaturi lejn il-Greċja. Bejn l-2007 u l-2011 benefiċjarji Grieg rċevew ukoll aktar minn EUR 14-il miljun f’għotjiet mill-Programm għall-Intraprenditorija u l-Innovazzjoni. Dawn il-fondi ntużaw biex joħolqu ċentri għan-Netwerk Ewropew għall-Intraprenditorija fil-Greċja, li joffru servizzi mingħajr ħlas għal negozji fil-Greċja, u biex jiġu appoġġati varjetà ta' proġetti biex jiġi liberat il-potenzjal għat-tkabbir tal-eko-innovazzjonijiet. II-Programm Ewropew għal Enerġija Intelliġenti II ipprovda lill-benefiċjarji Griegi b'EUR 10 miljuni f'għotja ta' finanzjament għal proġetti biex jitneħħew l-ostakoli biex is-suq jidħol aktar fl-enerġija rinnovabbli u l-effiċjenza fl-enerġija. Barra minn hekk, il-promoturi ta' proġetti Griegi għandhom aċċess għall-prodotti ta' finanzjament offruti mill-Fond Ewropew għall-Effiċjenza fl-Enerġija, għal proġetti ta' investiment fl-effiċjenza fl-enerġija u l-enerġija rinovabbli fl-ibliet u r-reġjuni. Edukazzjoni Ir-riforma tas-sistema edukattiva Griega u l-ġlieda kontra l-qgħad fost iż-żgħażagħ ġew imsaħħa minn sostenn fuq skala kbira permezz tal-Fond Soċjali Ewropew kif ukoll minn għajnuna estensiva għall-organizzazzjonijiet u ċ-ċittadini Griegi permezz tal-Programm Ewropew ta' Tagħlim Tul il-Ħajja. Organizzazzjonijiet Griegi ser jirċievu madwar EUR 165 miljun tul il-perjodu u diġà saru għotjiet ta' aktar minn EUR 94 miljun sabiex jgħinu lil studenti, għalliema u persuni ta' taħriġ jistudjaw u jiżviluppaw il-ħiliet f'pajjiżi oħra. Fl-2009-10 biss, kważi 8 000 student u għalliem ipparteċipaw fil-programm. Il-programm iffaċilita ukoll il-kooperazzjoni bejn istituzzjonijiet tal-edukazzjoni u t-taħriġ Griegi u dawk fi Stati Membri oħra, ħaġa li se tgħin għall-iżvilupp tas-sistema edukattiva Griega. Ħafna eluf ta' żgħażagħ ħadu sehem fi proġetti ffinanzjati mill-programm Żgħażagħ fl-Azzjoni, li jgħinu biex jiżdiedu l-impjegabilità u l-mobilità tagħhom. Madwar EUR 23 miljun se jkunu għad-dispożizzjoni tal-Greċja permezz ta' dan il-programm li matulu diġà tħallsu EUR 13.6 miljun. Affarijiet interni Il-Kummissjoni pprovdiet appoġġ finanzjarju konsiderevoli għall-asil, il-migrazzjoni u sistemi ta’ ġestjoni tal-fruntieri u biex jindirizza l-konsegwenzi umanitarji tal-pressjoni ġġenerata minn numri kbar ta' migranti irregolari u dawk li jfittxu l-asil. Il-Greċja adottat żewġ pjanijiet f’dan il-qasam, Pjan ta’ Azzjoni dwar il-Ġestjoni tal-Migrazzjoni u l-Asil, li jidentifika azzjonijiet konkreti biex jindirizzaw nuqqasijiet fl-asil u r-ritorn; a "Pjan ta’ Azzjoni Schengen-Greċja" li jidentifika azzjonijiet konkreti biex jiġu indirizzati n-nuqqasijiet fil-ġestjoni tal-fruntieri. Sar progress, għalkemm irregolari, fl-oqsma kollha kkonċernati. Issa huwa importanti li jsir aktar progress, li jibni fuq dak li nkiseb. Politiki ta' migrazzjoni u asil sodi u effiċjenti fil-Greċja huma fl-interess tal-pajjiżi kollha tal-UE. Il-Greċja hija wieħed mill-benefiċjarji ewlenin tal-programm għas-Solidarjetà u l-Ġestjoni tal-Flussi ta’ Migrazzjoni (SOLID). Total ta’ EUR 228 miljun ġew allokati għall-perjodu 2010-2012 biex jgħinu lill-Greċja fl-implimentazzjoni ta' kontroll effettiv fuq il-fruntieri esterni, ir-ritorni ta' migranti irregolari u l-istabbiliment ta' politika kredibbli tal-asil. Qed jiġu kknsidrati passi biex jgħinu jitjieb l-assorbiment ta’ dan il-finanzjament inter alia permezz ta' żieda fir-rata tal-kofinanzjament. 2.4. Assistenza Teknika / it-Taskforce għall-Greċja (TFGR) Apparti l-appoġġ finanzjarju mill-baġit tal-UE, l-UE tipprovdi wkoll assistenza teknika estensiva lill-awtoritajiet Griegi. F’Lulju 2011, fuq talba tal-gvern Grieg, il-Kummissjoni ħatret Taskforce iddedikata sabiex tipprovdi assistenza teknika lill-awtoritajiet Griegi biex tgħinhom jimplimentaw il-Programmi ta' Aġġustament Ekonomiku u biex tagħti appoġġ lill-immodernizzar tal-amministrazzjoni Griega, kif ukoll l-assorbiment tal-fondi tal-UE[9]. It-Taskforce tappoġġa lill-Greċja billi timmobilizza l-kompetenzi rilevanti minn Stati Membri u organizzazzjonijiet Ewropej jew internazzjonali. Minn meta nħatret, it-Taskforce kienet involuta fit-twaqqif u t-tnedija ta' flussi ta' ħidma ta' assistenza teknika. Fil-preżent qed taħdem mal-awtoritajiet Griegi fuq aktar minn 20 proġett ta' assistenza teknika f'disa' oqsma politiċi differenti. Xi wħud minn dawn il-flussi ta' ħidma huma diġà attivi; Għadd minnhom huma lesti biex jitniedu. Barra minn hekk, għaddejjin diskussjonijiet esploratorji dwar għadd ta' proġetti oħra. Matul l-ewwel xhur tal-operazzjoni tagħha, it-TFGR kkoordinat inter alia total ta’ 200 persuna/jum ta' esperti għal terminu qasir mill-amministrazzjonijiet fiskali nazzjonali f'Ateni għall-għoti ta’ assistenza teknika, taħriġ u seminars, inklużi madwar 20 laqgħa f'oqsma differenti tal-amministrazzjoni tat-taxxa. Il-Kummissjoni kkonkludiet ukoll ftehim mal-FMI għal AT rinfurzata fil-qasam tal-ġestjoni tal-Ġestjoni tal-Finanzi Pubbliċi u l-Amministrazzjoni tad-Dħul, li tikkontribwixxi għall-finanzjament ta' tliet konsulenti residenti (2 fil-qasam tal-amministrazzjoni tad-dħul/1 fil-qasam tal-ġestjoni tal-finanzi pubbliċi) sa Diċembru 2013 u madwar 900 jum ta' missjonijiet ta' terminu qasir. Din l-assistenza teknika ser tiffoka fuq diversi oqsma kruċjali għas-suċċess tal-programm. Se tippromwovi ambjent regolatorju sod u sostenibbli li jappoġġja tkabbir immexxi mill-intrapriżi u tindirizza l-fallimenti tas-suq f'manjiera proporzjonata u konsistenti. Dan il-programm ta' assistenza teknika għandu l-għan ukoll li jtejjeb il-kapaċità li jiġu implimentati l-ħtiġiet leġislattivi jew amministrattivi b' mod effettiv u ekwu u biex jagħti appoġġ lir-riforma tal-amministrazzjoni tat-taxxa u tal-ġlieda kontra l-evażjoni tat-taxxa u l-frodi, il-ġestjoni tal-finanzi pubbliċi, u r-riforma tal-amministrazzjoni pubblika. L-UE qiegħda wkoll tgħin lill-Greċja biex tinħoloq Awtorità Nazzjonali tal-Istatistika indipendenti u msaħħa, bi prijorità fuq statistika tal-finanzi pubbliċi ta’ kwalità għolja permezz ta’ pjan ta’azzjoni ddedikat (josgap). Il-pjan jikkonsisti wkoll f'appoġġ f’varjetà ta’ oqsma oħra tal-istatistika kif ukoll fit-twaqqif mill-ġdid tal-organizzazzjoni tal-Awtorità Nazzjonali tal-Istatistika. Inħatar konsulent residenti ta' livell għoli kif ukoll assistenza teknika kontinwa organizzata minn esperti, fuq bażi permanenti tal-finanzi pubbliċi, u kif xieraq fil-kontijiet nazzjonali u oqsma statistiċi oħrajn. Dan it-titjib, iffaċilitat mill-governanza l-ġdida tal-Awtorità Nazzjonali tal-Istatistika, diġà ħalla riżultati pożittivi, bi tliet notifiki suċċessivi ta' defiċit u dejn ivvalidata mill-Eurostat. Dan il-progress jeħtieġ li jitkompla u l-kapaċità tal-istatistiċi Griegi msaħħa. 3. L-użu ta' politiki ewlenin sabiex jitwasslu t-tkabbir u l-impjiegi 3.1. Riformi strutturali biex jappoġġaw l-intrapriżi u l-investiment It-twettiq tal-potenzjal tas-swieq tal-prodotti u s-servizzi Griegi se jeħtieġ sforzi kontinwi u impenn politiku qawwi biex titneħħa x-xibka mħabbla ta' leġiżlazzjoni kumplessa u strutturi amministrattivi ineffettivi. Ir-regoli preskrittivi żżejjed u sproporzjonati u l-kontrolli intrussivi jikkontribwixxu għal swieq magħluqa u riġidità fil-kompetizzjoni. Dawn il-fatturi jgħinu biex jispjegaw għaliex il-Greċja konsistentement iġġib riżultati hekk ħżiena fil-klassifiki internazzjonali dwar il-faċilità fin-negozju u l-korruzzjoni. Biex jirnexxi, il-gvern Grieg għandu jippromwovi l-kawża tan-negozju u jara n-negozju bħala sieħeb aktar minn għajn ta’ riskju. In-negozju min-naħa l-oħra għandu jirrikambja din il-fiduċja permezz tal-konformità mar-rekwiżiti regolatorji u fiskali. Hemm ħafna passi ovvji - għalkemm mhux faċli - li l-awtoritajiet Griegi jistgħu jieħdu biex itejbu l-kundizzjonijiet diffiċli li qed jopera fihom in-negozju tal-Greċja bħalissa. Uħud minn dawn ir-riformi se jieħdu ż-żmien biex jitwettqu. Madankollu, azzjoni bikrija u deċiżiva se tibgħat sinjal ċar li l-Greċja hija impenjata li tipprovdi ambjent aktar ospitabbli għan-negozju. L-impenji li jinsabu fil-verżjoni riveduta tal-FtQ jikkostitwixxu mudell tajjeb għal din ir-riforma li se teħtieġ tibdil radikali fl-amministrazzjoni pubblika sabiex dan jgħin aktar milli jfixkel in-negozju Grieg. Il-proċess ta' riforma jista' jkompli f'oqsma li jeħtieġu riforma urġenti – bħall-esportazzjonijiet, id-dwana u l-akkwist pubbliku. L-iffaċilitar u l-promozzjoni tal-esportazzjoni L-ekonomija Griega tradizzjonalmnent kienet inqas miftuħa minn dik ta’ ħafna ekonomiji oħra ta' daqs simili, bl-importazzjoni (33% tal-PDG) ogħla mill-esportazzjonijiet (22% tal-PDG) u d-distakk iffinanzjat permezz ta’ self. Il-Greċja issa trid tieħu passi biex tibbilanċja mill-ġdid l-ekonomija tagħha, u tagħti appoġġ lil settur tal-esportazzjoni li jkun sejjer tajjeb. Proċeduri amministrattivi u ostakli li jagħmluha inutilment diffiċli għat-tbaħħir ta' merkanzija lejn pajjiżi oħra jistgħu jintgħelbu malajr. L-organizzazzjoni attwali tal-iżdoganar tal-esportazzjonijiet u formalitajiet doganali tirrappreżenta ostaklu sinifikanti għall-intrapriżi – u kważi ċertament iżżomm lil ħafna esportaturi potenzjali iżgħar milli jesploraw swieq barranin. L-iżdoganar tal-esportazzjonijiet jinvolvi ġirja wara l-karti għal ċertifikati u dokumenti bla bżonn, meħtieġa minn għadd kbir ta' diversi Ministeri u aġenziji. Il-proċess biex jitlesta l-iżdoganar ta' konsenji ta' prodotti bil-baħar fil-Greċja jieħu medja ta' 20 jum meta mqabbel mal-medja tal-UE ta’ 10 ijiem. 90% tal-vjeġġi ta’ esportazzjoni Griegi huma suġġetti għal kontroll fiżiku jew tad-dokumenti meta mqabbla mal-medja tal-UE ta' 5 %. It-tneħħija mingħajr dewmien tar-rekwiżiti dokumentarji mhux produttivi u l-organizzazzjoni mill-ġdid ta' proċeduri doganali jistgħu jeliminaw ħafna minn dawk li huma "purament spejjeż". Bħalissa qed isiru sforzi, appoġġati minn għajnuna teknika, biex jiġi ssimplifikat u awtomatizzat l-iżdoganar tal-esportazzjonijiet u l-formalitajiet doganali. Dan ix-xogħol għandu jitlesta b’urġenza. Dawn l-isforzi għandhom ikunu appoġġjati minn strateġija tal-gvern, u riforma/koordinazzjoni bejn il-Ministeri/aġenziji kollha relevanti, biex jgħinu lill-esportaturi li jixtiequ jespandu l-istrateġija tal-bejgħ tagħhom lejn swieq barranin. L-isforzi għandhom jiffukaw partikolarment biex jattrezzaw lill-esportaturi ġodda biex isibu opportunitajiet fi swieq promettenti. Filwaqt li l-esportazzjoni tal-merkanzija jew ta' prodotti tal-manifattura hija prijorità fiż-żmien qasir, marbuta mal-fatt li, tradizzjonalment, il-Greċja hija ekonomija bbażata fuq l-SMEs u bbażata fuq attivitajiet ta’ trasformazzjoni minn produzzjonijiet agrikoli; inizjattivi ulterjuri ta' żmien medju għandhom jimmiraw għat-tisħiħ tal-esportazzjoni ta' servizzi u biex jittejjeb il-potenzjal tal-pajjiż fl-industrija tat-turiżmu. Kompetizzjoni u aċċess għas-suq Aktar swieq kompetittivi u inqas appoġġ pubbliku diskrezzjonarju se jkunu ta' benefiċċju għall-Greċja. Pereżempju, aktar kompetizzjoni fis-swieq tal-enerġija se tgħin lill-konsumaturi, ittejjeb is-sigurtà tal-provvista u se tgħin biex jintlaħqu l-miri ambjentali. Bl-istess mod, fis-settur farmaċewtiku, aktar kompetizzjoni hija meħtieġa tas-suq tal-mediċini mhux protetti mill-privattiva sabiex jinkisbu prodotti ġeneriċi irħas li jistgħu jgħinu jżommu l-baġit tas-saħħa taħt kontroll. Politika immirata dwar l-għajnuna mill-istat tista' tappoġġa l-irkupru tal-ekonomija Griega filwaqt li fl-istess ħin timminimizza l-piż tal-għajnuna fuq ir-riżorsi pubbliċi, sakemm l-infiq pubbliku jkun diretti lejn oqsma li jtejbu t-tkabbir fit-tul u jinkoraġġixxu l-ħolqien tal-impjiegi. Il-gvern Grieg qabel li jwaqqaf unità ċentrali għall-kontroll u l-ivverifikar tal-għajnuna mill-Istat qabel in-notifikazzjoni ta' miżuri ta' għajnuna potenzjali lill-Kummissjoni. Il-Kummissjoni tista' tipprovdi l-assistenza teknika meħtieġa lill-awtoritajiet Griegi sabiex tgħinhom jimplimentaw dan l-objettiv. Inizjattivi importanti jinsabu għaddejjin bħalissa sabiex jittejjeb l-aċċess għas-swieq, jixprunaw il-kompetizzjoni u jinkoraġġixxu ipprezzar aktar kompetittiv. L-applikazzjoni sħiħa tal-liġi tal-2011 dwar professjonijiet regolati (liġi 3919/2011) tista' twaqqa ħafna dispożizzjonijiet restrittivi fuq id-dritt jew il-mod li fih professjoni tista' tiġi pprattikata. Din il-liġi issa qed tiġi implimentata, u proposti għall-introduzzjoni ta' restrizzjonijiet rigward l-"interess pubbliku" huma soġġetti għal skrutinju bir-reqqa. It-Taskforce qed tikkoordina assistenza teknika, billi tipprovdi lill-awtoritajiet Griegi b'kompetenzi legali biex tiġi tadattata l-leġiżlazzjoni sekondarja li tappoġġa l-liberalizzazzjoni ta' professjonijiet regolati, jiġu analizzati l-impatti ta' dawn il-miżuri u ssir reviżjoni tal-organizzazzjoni ta' ċerti professjonijiet legali, l-aktar l-avukati. Test rigoruża tal-qagħda tal-qafas tal-politika f’għadd ta’ setturi ewlenin għandu jitlesta fil-ħarifa. Dan għandu jwitti t-triq għal azzjoni leġiżlattiva biex jitneħħew id-dispożizzjonijiet regolatorji li jxekklu l-kompetizzjoni u flessibilità fil-prezzijiet fil-bidu tal-2013. Swieq tal-akkwist pubbliku li huma trasparenti u effiċjenti Is-swieq tal-akkwist Griegi huma tassew ineffiċjenti għad-detriment kemm għax-xerrejja pubbliċi, li ma jistgħux jixtru l-inputs meħtieġa biex iwasslu servizzi pubbliċi, u l-fornituri. L-għoti tal-kuntratti huwa bil-mod, nieqes mit-trasparenza u jwassal għal riżultati fqar tal-akkwist. Il-proċeduri spiss jiġu sospiżi minħabba litigazzjoni. L-akkwist pubbliku huwa mxerred madwar għadd kbir ta' kuntratti żgħar organizzati minn bosta entitajiet li jixtru li m'għandhomx il-kapaċità biex jiddefinixxu l-bżonnijiet tagħhom u jorganizzaw il-proċeduri b'mod effettiv. Il-gvern Grieg intrabat li jimplimenta aġenda koerenti u ambizzjuża biex ssir reviżjoni sfiqa tal-leġiżlazzjoni, strutturi u prattiki Griegi dwar l-akkwist. Dan se jinvolvi simplifikazzjoni tar-regoli, il-ħolqien ta' korp ta' sorveljanza speċjalizzat għall-akkwist, użu akbar ta' korpi ta' xiri u kuntratti qafas speċjalizzati, użu usa’ ta' tekniki ġodda ta’ akkwist pubbliku, kif ukoll il-ħolqien ta' portal għall-offerti kollha tal-akkwist pubbliku kollha, jiġu ġġenerati soluzzjonijiet elettroniċi għall-akkwist pubbliku u tingħata aktar attenzjoni lill-kunflitti ta’ interess. Il-gvern Grieg intrabat li jippubblika pjan direzzjonali għal riforma komprensiva tal-leġiżlazzjoni u l-amministrazzjoni tal-akkwisti sa nofs l-2012. Il-Kummissjoni Ewropea se tappoġġa dan il-proġett importanti permezz ta' assistenza teknika. Jitnaqqsu l-piżijiet amministrattivi u jiġu implimentati prattiki ta' regolamentazzjoni aħjar Il-leġislazzjoni Griega hija spiss żviluppata fuq bażi settorjali, mingħajr ma tikkunsidra biżżejjed l-impatt ġenerali fuq il-partijiet interessati u n-negozji. In-negozju Grieg jikkwotaw diversi eżempji ta' regolamenti jew prattiki amministrattivi li jagħtu lok għal spejjeż sproporzjonati jew restrizzjonijiet. Il-liġi li dalwaqt se tiġi adottata ta’ regolamentazzjoni aħjar se tiżgura li tinġieb aktar dixxiplina meta tkun qed issir regolamentazzjoni ġdida billi tittratta l-piżijiet amministrattivi li jfixklu t-tranżazzjonijiet kummerċjali, u tapplika metodi ta' 'regolamentazzjoni aħjar' għal inizjattivi leġiżlattivi ġodda. L-impenn li jinħoloq Direttorat fil-Ministeru tal-Finanzi b'responsabbiltà ġenerali għall-ippjanar, il-ġestjoni u l-monitoraġġ tar-riformi strutturali jipprovdi opportunità biex in-negozju u l-intrapriża jitpoġġew fil-qalba ta' strateġija ġdida ta’ tkabbir. Dan jista’ jservi bħala ċentru ewlieni għall-proċess kollu tar-riforma. Din il-kapaċità maniġerjali riformata teħtieġ b'mod urġenti li tinħoloq u tkun ikkurata. Iffaċilitat investiment ġdid L-investiment f'faċilitajiet jew proġetti ġodda huwa soġġett għal dewmien u spejjeż li jirriżultaw minn barrieri regolatorji u amministrattivi li jinvolvu ħafna awtoritajiet. L-ippjanar tal-użu tal-art u r-regoli tal-liċenzi ambjentali huma spiss ikkwotati bħala ostakli għall-investiment. Kumpaniji li joperaw fis-setturi tal-enerġija (u b'mod partikolari fl-enerġija rinnovabbli), id-distribuzzjoni u fis-setturi tal-loġistika u t-trasport huma l-aktar milquta. Il-problemi huma aggravati fil-każ ta' tilwim kemm fil-fazi amministrattiva kif ukoll fil-fażi ġudizzjarja minħabba l-effett ta’ suspensjoni li għandhom ħafna azzjonijiet legali, nuqqas ta’ persunal jew kompetenzi f’servizzi prinċipali tal-amministrazzjoni eċċ. Il-gvern Grieg intrabat li jimplimenta għadd ta' liġijiet riċenti biex iħaffef il-proċess ta' ċerti proċeduri ta' liċenzjar għal ċerti professjonijiet u attivitajiet ta’ manifattura, u għal liċenzjar ambjentali ta' proġetti u attivitajiet. Il-proċessi ta' esproprjazzjoni, li kienu soġġetti għal proċedimenti ġudizzjarji u amministrattivi kumplessi wkoll dalwaqt se jiġu riveduti. Żviluppi relatati mar-riforma ġudizzjarja se jħaffu l-proċeduri ġudizzjarji eżistenti u jnaqqsu / jeliminaw il-każi pendenti li hemm bħalissa. Il-gvern Grieg ħa woll passi biex jagħmilha eħfef li wieħed iwaqqaf kumpanija ġdida. Madankollu, għad hemm skop biex dawn il-proċeduri jiġu razzjonalizzati aktar. It-tlestija tar-reġistru tal-art se tgħin ukoll biex jiġi stimulat l-investiment. Diġà ġew ipprovduti EUR 83 miljun permezz tal-fondi strutturali tal-UE biex tinħoloq infrastruttura tal-IT għar-reġistrazzjoni diġitali tad-drittijiet attivi tal-proprjetà u l-validazzjoni tal-pretensjonijiet rigward is-sjieda tal-istat, inkluża d-delimitazzjoni tal-foresti u d-diġitalizzazzjoni tad-drittijiet attivi tal-proprjetà miżmuma fuq karta mill-uffiċċji tal-ipoteka f’żoni urbani. Il-MtQ rigward ir-reġistru tal-Artijiet jistipula għanijiet speċifiċi u jipprovdi għall-istabbiliment ta’ reġistru katastali komplet u uffiċċji katastali li joperaw b'mod esklussiv madwar il-pajjiż sal-2020. Il-Kummissjoni se tappoġġja l-isforzi tal-awtoritajiet Griegi biex jirrispettaw l-iskeda ta' hawn fuq sabiex jitlesta ir-reġistru tal-Artijiet li jipprovdi sigurtà u jista' jgħin biex jattira l-investiment. Filwaqt li numru ta’ diversi azzjonijiet jinsabu għaddejjin jew ippjanati biex jitneħħew l-ostakoli amministrattivi għall-investiment, hemm skop għal proġett sistematiku u miftiehem biex jindirizza dawn l-ostakli. Għajnuna lin-negozju permezz ta' riforma tat-taxxa Progress fir-riforma tal-amministrazzjoni tat-taxxa u r-riformi meħtieġa tal-leġislazzjoni tat-taxxa wkoll se jtejbu bil-kbir l-ambjent tan-negozju fil-Greċja. Il-ġlieda kontra l-evażjoni tat-taxxa hija essenzjali biex tinħoloq ekwità favur dawk l-atturi ekonomiċi li josservaw ir-regolamenti tat-taxxa u li jsofru minn kompetizzjoni inġusta minn evażuri tat-taxxa u l-kontribuzzjoni tas-sigurtà soċjali. Il-Memorandum ta' Fehim għat-Tieni Programm ta' Aġġustament Ekonomiku jinkludi għadd ta' disposizzjonijiet immirati biex tinħoloq amministrazzjoni tat-taxxa li tkun moderna, reattiva u effiċjenti. Dan l-isforz se jkun megħjun minn assistenza teknika pprovduta fi ħdan il-qafas ta’ pjan ta' azzjoni bejn il-FMI u l-UE, li jkopri disa’ oqsma identifikati flimkien mal-awtoritajiet Griegi (il-verifika, il-ġbir tad-dejn, ir-riżoluzzjoni tad-disputi, kontribwenti fiskali kbar, individwi li għandhom ħafna ġid u dawk li jaħdmu għal radhom bi dħul għoli, analiżi tar-riskju u d-dħul, servizzi għall-kontribwenti fiskali, ir-reġistrazzjoni, l-iffajljar u l-infurzar tal-ħlas, l-organizzazzjoni u l-amministrazzjoni). Is-simplifikazzjoni tal-leġiżlazzjoni tat-taxxa se jkollha parti kruċjali għas-suċċess tal-isforz ġenerali. F'dan il-qasam, sforzi jistgħu jissejsu fuq id-deċiżjoni meħuda taħt il-MtQ tal-Ewwel Programm ta' Aġġustament Ekonomiku li jiġu revokati l-Kodiċi ta' Kotba u Reġistri u tiġi sostitwita b’leġiżlazzjoni sostanzjalment iktar sempliċi minħabba li regoli attwali jagħmlu l-konformità diffiċli, itellfu l-intraprenditorija u jaġixxu bħala deterrent qawwi kontra l-investiment barrani fil-Greċja. Is-simplifikazzjoni tal-amministrazzjoni tat-taxxa għandha wkoll tħaffef il-proċess tar-rifużjonijiet dovuti tal-VAT u għalhekk tgħin partikolarment lill-SMEs u l-esportaturi Griegi billi jitneħħew il-piżijiet amministrattivi fuq il-likwidità tagħhom. Fl-aħħar nett, fil-kuntest tal-isforzi kontinwi fil-ġlieda kontra l-evażjoni tat-taxxa, il-Kummissjoni hija lesta li tassisti lill-Greċja fin-negozjar ftehim fiskali mal-Isvizzera li jista' jgħinha tirkupra t-taxxi dovuti miċ-ċittadini tagħha. Tali ftehim għandu jkun kompletament konsistenti mar-rekwiżiti rilevanti tal-liġi tal-UE. 3.2. Tiżdied il-likwidità għall-SMEs L-SMEs huma l-muturi ewlenin għat-tkabbir ekonomiku u l-impjiegi fil-Greċja. Huma jirrappreżentaw 99.9% tal-kumpaniji kollha fil-Greċja, filwaqt li l-mikroimpriżi jirrappreżentaw 96.5%. L-SMEs jiffaċċjaw problemi serji tas-sopravivenza: sitta minn kull għaxar ditti raw deterjorament fil-qligħ tagħhom fl-2011 meta mqabbel mal-2010. Intilfu 150 000 impjieg mill-SMEs fl-2011. Stħarriġ reċenti kkummissjonat mill-assoċjazzjoni Griega għall-SMEs ikkalkula li fl-2012, 60 000 kumpanija ta' daqs żgħar u medji se jagħlqu u se jintilfu 240 000 impjieg ieħor. Kif deskritt fit-Taqsima 2 ta' dan l-Anness, il-fondi strutturali tal-UE jipprovdu appoġġ estensiv għall-SMEs. Aktar minn EUR 4 biljuni huma disponibbli biex jipprovdu likwidità, kapital operatorju u garanziji għas-self lill-SMEs u hemm EUR 1 biljun ieħor li se jkun disponibbli permezz tal-Fond ta' Garanzija għall-SMEs maħluq dan l-aħħar. Madankollu dan il-finanzjament mhux dejjem isib triqtu lejn l-ekonomija reali. L-awtoritajiet Griegi u l-banek Griegi għandhom jagħmlu sforzi ikbar biex jissorveljaw l-iżburżar ta’ skemi eżistenti u flimkien jegħlbu l-ostakli għall-implimentazzjoni effettiva tagħhom. B’mod partikolari, aktar sforzi huma meħtieġa biex jiġu aċċellerati l-proċessi u jitneħħew il-konġestjonijiet amministrattivi fl-approvazzjoni tal-għotjiet (l-aktar il-monitoraġġ intensiv tal-iżburżar, is-simplifikazzjoni tal-kuntratti u l-proċessi ta’ approvazzjoni, it-tnaqqis tal-iskadenzi għall-approvazzjoni u l-għadd ta' atturi li jintervjenu fil-proċess eċċ). Barra minn dan il-leġislazzjoni rilevanti u l-kuntratti għal għotjiet jeħtieġu aġġustament urġenti biex jipprovdu għas-self ta’ kapital operatorju. Barra minn hekk, l-implimentazzjoni bikrija tad-Direttiva dwar Ħlasijiet Tardivi tkun ta' benefiċċju kbir għall-SMEs Griegi. 3.3. L-użu tal-privatizzazzjoni biex jittejjeb il-funzjonament ta’ setturi importanti tal-ekonomija Il-privatizzazzjoni hija parti kruċjali tal-proċess ta’ riforma. L-aktar raġuni konvinċenti għall-privatizzazzjoni fil-Greċja hija li l-assi jistgħu jiġu utilizzati aħjar fis-settur privat, u b'hekk tissaħħaħ il-kompetittività tal-ekonomija reali. Barra minn hekk, kumpanjiji privatizzat b'suċċess u ġestiti aħjar se jaġixxu bħala "mudelli", li jiġġeneraw esternalitajiet pożittivi addizzjonali. Il-Fond għall-Iżvilupp tal-Assi tar-Repubblika Ellenika (hradf) twaqqaf sabiex jiddisponi minn assi statali. Huwa jistieden sottomissjonijiet ta’ interess għal assi statali fuq bażi regolari inklużi offerti reċenti għal assi immobiljari u l-bejgħ tal-utilità tal-gass. Dan l-iżvilupp jindika d-direzzjoni t-tajba f’termini ta’ sostenibilità u l-ankraġġ tal-proċess ta' privatizzazzjoni fuq varjetà li qed tikber ta' klassijiet ta’assi. Madankollu, għal ħafna assi, il-kundizzjonijiet attwali tas-suq u l-ostakli tekniċi li jeistu fil-Greċja għad ma jwasslux għall-avvanz tal-privatizzazzjoni fuq skala kbira. Din l-inċertezza tirriżulta, inter alia, minn d-diffikultajiet attwali biex wieħed jasal għal valutazzjonijiet raġonevoli tal-assi statali. Barra minn hekk, hemm numru ta' sfidi li jridu jiġu indirizzati mill-awtoritajiet Griegi, l-hradf u l-Kummissjoni Ewropea. Dawn jinkludu, inter alia l-eżistenza ta' regolamenti tal-"golden share" f'ambjent ta' post privatizzazzjoni u l-bżonn għal approvazzjoni ex ante ta’ miżuri tal-għajnuna mill-Istat għal impriżi statali. Kwistjonijiet oħra li jridu jiġu solvuti huma l-aċċelerazzjoni tar-reġistrazzjoni tas-sjieda tal-art statali, l-istatus legali ta' titoli fuq l-artijiet, id-dispożizzjoni ta’ informazzjoni ekonomika fuq titoli ta' proprjetà individwali jew il-kapaċità ta' ppjanar/tqassim permezz tar-reġistru tal-Artijiet. Hemm bżonn li l-assi jkunu adegwatament 'ippreparati' qabel il-bejgħ. Il-proċess ta’ qabel il-privatizzazzjoni jinkludi l-istabbiliment ta' kontijiet awditjati kif suppost, ir-ristrutturazzjoni tal-pjani direzzjonali, tibdil fil-persunal, inġinerija finanzjarja eċċ. Meta wieħed iqis dawn il-fatturi jara li t-titjib fil-valur tal-assi għandu normalment iseħħ qabel l-privatizzazzjoni tagħhom. Barra minn hekk, biex it-trasferiment tas-sjieda tal-assi pubbliċi jirnexxi hemm bżonn jiġu żviluppati qafas regolatorju adegwat u strateġija ċara fit-tul. Dawn l-oqfsa jiddefinixxu l-prijoritajiet tal-politika pubblika sabiex jiġi evitat il-ħolqien ta’ monopolji privati mhux regolati. Il-Kummissjoni hi f’kuntatt mill-qrib ma' kemm l-HRADF u l-Ministeru tal-Finanzi, biex tagħmel suċċess mill-programm ta' privatizzazzjoni u biex tgħinu fit-tfassil ta’ miżuri f’konformità mar-regoli tal-għajnuna mill-Istat. F’dan ir-rigward, il-Kummissjoni pprovdiet dokument ta’ gwida dwar l-applikazzjoni tar-regoli dwar l-għajnuna mill-Istat u/jew il-privatizzazzjoni tal-impriżi Statali. F’xi każijiet definiti sew, u mingħajr ma jitnaqqas xejn mill-proġetti prioritarji msemmijin fit-taqsima 3